AN COIMISIÚN EORPACH An Bhruiséil,28.11.2022 COM(2022) 666 final 2022/0391(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 6/2002 ón gComhairle maidir le dearaí Comhphobail agus lena n‑aisghairtear Rialachán (CE) Uimh. 2246/2002 ón gCoimisiún (Téacs atá ábhartha maidir le LEE) {SEC(2022) 422 final} - {SWD(2022) 367 final} - {SWD(2022) 368 final} - {SWD(2022) 369 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Cosnaítear cuma an táirge le cearta dearaidh thionsclaíoch. An dearadh tionsclaíoch is cúis le tarraingteacht an táirge. Tá an tarraingteacht amhairc ar cheann de na príomhthosca a théann i bhfeidhm ar an rogha a dhéanann tomhaltóirí nuair is fearr leo táirge amháin seachas táirge eile. Cruthaítear buntáiste iomaíoch tábhachtach do tháirgeoirí le táirgí dea-dheartha. Chun an nuálaíocht agus cruthú dearaidh táirgí nua sa ré dhigiteach a spreagadh, tá gá níos mó le cosaint dhlíthiúil ceart dearaidh atá inrochtana, slán i bhfad na haimsire, éifeachtach agus comhsheasmhach. Tá an córas cosanta dearaidh thionsclaíoch san Eoraip ar an bhfód le breis is 20 bliain. Rinneadh dlíthe na mBallstát a bhaineann le dearaí tionsclaíocha a ailíniú go páirteach le Treoir 98/71/CE ó Pharlaimint na hEorpa agus ón gComhairle an 13 Deireadh Fómhair 1998 (‘an Treoir’). Taobh leis na córais náisiúnta cosanta dearaidh, bunaíodh le Rialachán (CE) Uimh. 6/2002 ón gComhairle an 12 Nollaig 2001 (‘an Rialachán’) córas neamhspleách chun cosaint a thabhairt do chearta aonadacha a bhfuil éifeacht chomhionann acu ar fud an Aontais i bhfoirm an dearaidh Comhphobail chláraithe (‘RCD’) agus an dearaidh Comhphobail neamhchláraithe. Ní dhearnadh leasú ar an Rialachán ach aon uair amháin in 2006 chun éifeacht a thabhairt do dhul isteach an Aontais i gcóras clárúcháin idirnáisiúnta na Háige. Ina theannta sin, is ann do chóras dlí idirthréimhseach i gcónaí i ndáil le páirteanna spártha deisiúcháin. Toisc nárbh fhéidir teacht ar aon chomhaontú maidir leis an bpointe sin, áirítear ‘clásal reo plus’ leis an Treoir faoina bhféadfaidh na Ballstáit a ndlíthe atá ann cheana a choinneáil maidir le cé acu ar cheart nó nár cheart do pháirteanna spártha tairbhiú de chosaint go dtí go nglacfar leasuithe ar an Treoir ar thogra ón gCoimisiún. Ar an gcúis sin, díolmhaítear páirteanna spártha deisiúcháin ó chosaint dearaidh an Chomhphobail faoi Rialachán (CE) Uimh. 6/2002 go dtí go gcinnfidh an Chomhairle a beartas maidir leis an tsaincheist sin ar bhonn togra ón gCoimisiún. Chuir an Coimisiún togra i láthair in 2004 chun cosaint dearaidh le haghaidh páirteanna spártha infheicthe a ailíniú trí ‘chlásal deisiúcháin’ a thabhairt isteach sa Treoir (mar atá sa Rialachán cheana féin), ach ní bhfuair an togra tacaíocht leordhóthanach sa Chomhairle, d’ainneoin tacaíocht ollmhór ó Pharlaimint na hEorpa, agus tarraingíodh siar an togra in 2014. I gcomhréir le clár oibre an Choimisiúin maidir le Rialáil Níos Fearr chun athbhreithniú tráthrialta a dhéanamh ar bheartais an Aontais, chuir an Coimisiún tús in 2014 le meastóireacht ar fheidhmiú na gcóras cosanta dearaidh san Aontas, lena ngabhann measúnú cuimsitheach eacnamaíoch agus dlíthiúil, agus a dtacaíonn sraith staidéar leis. An 11 Samhain 2020, ghlac Comhairle an Aontais Eorpaigh conclúidí maidir leis an mbeartas maoine intleachtúla agus leis an athbhreithniú ar an gcóras dearaí tionsclaíocha san Aontas. D’iarr an Chomhairle ar an gCoimisiún tograí a chur i láthair chun reachtaíocht an Aontais maidir le dearaí a athbhreithniú, d’fhonn na córais cosanta dearaidh a nuachóiriú agus an chosaint dearaidh a dhéanamh níos tarraingtí do dhearthóirí aonair agus do ghnólachtaí, go háirithe fiontair bheaga agus mheánmhéide (FBManna). Ar bhonn thorthaí críochnaitheacha na meastóireachta, i dteachtaireacht an 25 Samhain 2020 ón gCoimisiún dar teideal ‘An leas is fearr is féidir a bhaint as acmhainneacht nuálaíochta an Aontais – Plean gníomhaíochta um maoin intleachtúil chun tacú le téarnamh agus athléimneacht an Aontais’, d’fhógair an Coimisiún go ndéanfaidh sé reachtaíocht an Aontais Eorpaigh i ndáil le cosaint dearaí a athbhreithniú i ndiaidh an athchóirithe rathúil a rinneadh ar reachtaíocht trádmhairc an Aontais. Ghlac an Chomhairle conclúidí breise maidir leis an mbeartas maoine intleachtúla an 25 Meitheamh 2021, inar áitíodh ar an gCoimisiún tús áite a thabhairt do chur i láthair tráthúil togra a luaithe is féidir maidir leis an reachtaíocht ar dhearaí tionsclaíocha a athbhreithniú agus a nuachóiriú. Thairis sin, ina Tuairim thacúil maidir leis an bPlean Gníomhaíochta um Maoin Intleachtúil, rinne Parlaimint na hEorpa an gá le hathbhreithniú ar an gcóras cosanta dearaidh a chur i dtábhacht ós rud é gur bunaíodh an córas 20 bliain ó shin. Déantar an tionscnamh seo agus an togra comhthreomhar chun an Treoir a athmhúnlú a bhreithniú le chéile mar phacáiste laistigh den Chlár um Oiriúnacht agus Feidhmíocht Rialála (REFIT), agus is é is príomhaidhm choiteann dóibh an barr feabhais, an nuálaíocht agus an t‑iomaíochas sa dearadh a chur chun cinn san Aontas. Déanfar é sin trína áirithiú go bhfuil an córas foriomlán cosanta dearaidh oiriúnach don fheidhm sa ré dhigiteach agus go mbeidh sé i bhfad níos inrochtana agus níos éifeachtúla le haghaidh dearthóirí aonair, FBManna agus tionscail diandearaidh i dtéarmaí costais agus castacht níos ísle, luas méadaithe, intuarthacht níos mó, agus deimhneacht dhlíthiúil. Go sonrach, tá an tionscnamh seo chun an Rialachán a leasú bunaithe ar na cuspóirí seo a leanas: –Forálacha atá ann cheana a nuachóiriú agus a fheabhsú, trí fhorálacha atá as dáta a leasú, cur leis an deimhneacht dhlíthiúil, agus cearta a shoiléiriú i dtéarmaí raon feidhme agus teorainneacha; –Feabhas a chur ar inrochtaineacht, éifeachtúlacht agus inacmhainneacht chosaint RCD, trí nósanna imeachta a shimpliú agus a chuíchóiriú, agus leibhéal agus struchtúr táillí iníoctha a choigeartú agus a bharrfheabhsú. •Comhsheasmhacht le forálacha reachtacha atá ann cheana sa réimse seo Leasófar Rialachán (CE) Uimh. 6/2002 ón gComhairle leis an togra seo. I gcomhar leis an togra comhthreomhar chun Treoir 98/71/CE a athmhúnlú, tá an togra seo ina phacáiste comhleanúnach chun an Plean Gníomhaíochta um Maoin Intleachtúil a chur chun feidhme agus chun reachtaíocht an Aontais atá i bhfeidhm faoi láthair maidir le cosaint dearaidh a nuachóiriú agus a ailíniú níos mó. Tá an togra seo comhsheasmhach freisin le Rialachán (AE) 2017/1001 ó Pharlaimint na hEorpa agus ón gComhairle maidir le trádmharc an Aontais Eorpaigh. Is amhlaidh an cás, mar shampla, maidir le raon feidhme ceart dearaidh a leathnaítear, amhail raon feidhme thrádmharcanna an Aontais Eorpaigh, chun earraí góchumtha faoi bhealach agus staideanna custaim eile a chumhdach. Is fíor é freisin i gcás forálacha áirithe maidir le nósanna imeachta nach bhfuil ach ina gcuid de chóras thrádmharc an Aontais Eorpaigh faoi láthair agus a mbeartaítear iad a chur isteach san athbhreithniú ar Rialachán (CE) Uimh. 6/2002, amhail na nósanna imeachta sin maidir le leanúint ar aghaidh le himeachtaí nó maidir le cúlghairm cinntí (féach thíos freisin faoi ailíniú le himeachtaí i ndáil le trádmharc an Aontais Eorpaigh). Thairis sin, ar mhaithe leis an gcomhsheasmhacht, beartaítear na cumhachtaí tarmligthe agus cur chun feidhme céanna a thabhairt don Choimisiún is a tugadh i Rialachán (AE) 2017/1001. •Comhsheasmhacht le beartais eile de chuid an Aontais Toisc go mbeartaítear leis an togra seo an clásal deisiúcháin idirthréimhseach, atá in Airteagal 110 de Rialachán (CE) Uimh. 6/2002 faoi láthair, a thiontú ina fhoráil bhuan a bheidh le fáil san Airteagal 20a nua atá beartaithe sa Rialachán sin, i gcomhréir le cur isteach clásal deisiúcháin sa Treoir, tá an togra comhsheasmhach agus comhlántach le Rialachán (AE) 461/2010 (an Rialachán Blocdhíolúine maidir le Mótarfheithiclí nó ‘RBM’) i réimse an bheartais in aghaidh trustaí.

Tá an togra chun an clásal deisiúcháin sin a choinneáil ar bun i Rialachán (CE) Uimh. 6/2002 comhsheasmhach agus comhlántach freisin le hiarrachtaí a mholtar sa Tionscnamh maidir le Táirgí Inbhuanaithe arb é is aidhm dó deisiúcháin agus an geilleagar ciorclach a chur chun cinn. 2.BUNÚS DLÍ, COIMHDEACHT AGUS COMHRÉIREACHT •Bunús dlí Bunaítear an togra ar Airteagal 118(1) CFAE lena gcumhachtaítear Parlaimint na hEorpa agus an Chomhairle bearta a bhunú chun cearta maoine intleachtúla Eorpacha a chruthú ar fud an Aontais, lena n‑áirítear socruithe láraithe údarúcháin, comhordúcháin agus maoirseachta a bhunú ar fud an Aontais. Is athrú é sin ar an mbunús dlí a cuireadh i bhfeidhm ar Rialachán (CE) Uimh. 6/2002 a bhí, amhail an chéad Rialachán maidir le Trádmharc an Chomhphobail (Rialachán 40/94 maidir le trádmharc an Chomhphobail), bunaithe ar Airteagal 308 de Chonradh CE. Tugadh isteach Airteagal 118 leis an gConradh ar Fheidhmiú an Aontais Eorpaigh (CFAE) agus soláthraítear leis anois bunús dlí sainráite le haghaidh cearta maoine intleachtúla ar fud an Aontais. Tá sé ina bhunús dlí freisin le haghaidh Rialachán (AE) 2017/1001 ó Pharlaimint na hEorpa agus ón gComhairle maidir le trádmharc an Aontais Eorpaigh. •Coimhdeacht (i gcás inniúlacht neamheisiach) Ní féidir Airteagal 118(1) CFAE a chur i bhfeidhm ach amháin chun teidil maoine intleachtúla Eorpacha a chruthú. Is córas uathrialach é córas dearaí an Aontais a cruthaíodh le Rialachán de chuid an Aontais agus tá feidhm aige go neamhspleách ar aon chóras náisiúnta. Gníomhaireacht rialála is ea Oifig Maoine Intleachtúla an Aontais Eorpaigh (EUIPO) (ar a dtugtaí OHIM roimhe seo) ag a bhfuil neamhspleáchas dlíthiúil, riaracháin agus airgeadais, agus chruthaigh an Chomhairle í chun an córas clárúcháin le haghaidh RCD agus thrádmharc an Chomhphobail (trádmharc an Aontais atá anois ann) a bhainistiú. Amhail i gcás na n‑athruithe ar chóras na dtrádmharcanna a tugadh isteach faoi Rialachán (AE) 2017/1001, cruthaíodh leis an anailís a rinneadh sa mheasúnú tionchair ag gabháil leis an tionscnamh seo gur gá forálacha áirithe i Rialachán (CE) Uimh. 6/2002 a leasú, go háirithe chun an córas clárúcháin le haghaidh RCD a fheabhsú agus a chuíchóiriú. •Comhréireacht Dearadh an togra chun an t‑ualach riaracháin agus na costais chomhlíonta a laghdú le haghaidh gnólachtaí agus dearthóirí aonair a úsáideann córas dearaí an Chomhphobail agus le haghaidh EUIPO. Cuimsítear leis an togra leasuithe spriocdhírithe ar Rialachán neamhspleách (CE) Uimh. 6/2002 agus ní théann an togra thar a bhfuil riachtanach chun na cuspóirí sainaitheanta a bhaint amach. •An rogha ionstraime Ní féidir cuspóirí an togra seo a bhaint amach ach le gníomh reachtach lena leasófar na forálacha substainteacha agus nós imeachta atá ann cheana lena rialaítear dearadh an Chomhphobail, atá i bhfoirm rialacháin. Dá bhrí sin, tá gá le rialachán lena leasaítear Rialachán (CE) Uimh. 6/2002. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Rinne an Coimisiún meastóireacht fhoriomlán ar an Treoir agus ar an Rialachán atá i bhfeidhm faoi láthair, agus foilsíodh an mheastóireacht i mí na Samhna 2020. Ba é conclúid na meastóireachta go ndearna reachtaíocht an Aontais maidir le cosaint dearaidh na cuspóirí a chomhlíonadh agus go raibh sí oiriúnach don fheidhm den chuid is mó i gcónaí. Mar sin féin, sainaithníodh easnaimh áirithe sa mheastóireacht maidir le Rialachán (CE) Uimh. 6/2002. Go sonrach, maidir leis na nósanna imeachta chun RCDanna a chlárú, tá siad as dáta go páirteach nó tá ualach riaracháin neamhriachtanach i gceist leo, agus ní barrmhaith iad leibhéal agus struchtúr na dtáillí is iníoctha. Bunaithe ar thorthaí na meastóireachta, rinne an Coimisiún Eorpach measúnú tionchair agus chinn sé ina dhiaidh sin an reachtaíocht a athbhreithniú. Na céimeanna sa mheasúnú tionchair, idir shainiú fadhbanna agus na cúiseanna leo agus sainaithint cuspóirí agus roghanna beartais féideartha, bhraith siad ar thorthaí na tuarascála meastóireachta. •Comhairliúcháin leis na páirtithe leasmhara Rinneadh an chéad chomhairliúchán poiblí cuimsitheach idir an 18 Nollaig 2018 agus an 30 Aibreán 2019 agus ba é ab aidhm dó (i) fianaise agus dearcthaí leordhóthanacha a bhailiú ó pháirtithe leasmhara chun tacú leis an meastóireacht ar an reachtaíocht maidir le dearaí AE agus (ii) a mhéid a fheidhmíonn an reachtaíocht sin mar a bhí beartaithe agus a mhéid is féidir í a bhreithniú mar a bheith oiriúnach don fheidhm a shuí.

Mheas beagnach dhá thrian de na freagróirí gur maith a fheidhmíonn an córas cosanta dearaí tionsclaíocha san Aontas Eorpach (an córas dearaí náisiúnta faoin Treoir agus córas dearaí an Chomhphobail le chéile). An tráth céanna, léirigh beagnach leath de na freagróirí iarmhairtí neamhbheartaithe nó easnaimh sa Rialachán agus/nó sa Treoir. Mar chomhlánú ar an gcomhairliúchán fairsing le haghaidh na meastóireachta, rinne an Coimisiún an dara comhairliúchán poiblí idir an 29 Aibreán agus an 22 Iúil 2021 chun fianaise agus dearcthaí breise a fháil ó pháirtithe leasmhara maidir le saincheisteanna roghnaithe agus roghanna féideartha agus a dtionchar, chun tacú leis an athbhreithniú ar an reachtaíocht maidir le dearaí. •Saineolas a bhailiú agus a úsáid Sa mheasúnú tionchair ar an athbhreithniú ar Rialachán (CE) Uimh. 6/2002 agus Treoir 98/71/CE, braitheadh go háirithe ar dhá staidéar sheachtracha, inar féachadh ar ghnéithe eacnamaíocha agus dlíthiúla araon d’fheidhmiú na gcóras cosanta dearaidh san Aontas. Ina theannta sin, i ndáil leis an tsaincheist maidir le páirteanna spártha a chosaint go sonrach, tacaíodh leis an measúnú tionchair le dhá staidéar breise ar éifeacht na cosanta ar an bpraghas agus ar an éagsúlacht praghsanna agus ar struchtúr margaidh páirteanna spártha mótarfheithiclí san Aontas. Fuarthas faisnéis bhreise chun tacú leis an measúnú tionchair ó dhlúthchomhar le EUIPO agus le roinnt staidéir agus tuarascálacha eile a d’ullmhaigh sé, chomh maith le staidéir agus bailiúcháin sonraí eile atá ar fáil arna n‑ullmhú ag údaráis phoiblí náisiúnta agus idirnáisiúnta, lena n‑áirítear oifigí maoine intleachtúla náisiúnta, an lucht léinn, agus páirtithe leasmhara eile. • Measúnú tionchair Ós rud é go gcuirtear an togra seo i láthair i bpacáiste taobh leis an togra chun Treoir 98/71/CE a athbhreithniú, rinne an Coimisiún measúnú tionchair comhpháirteach maidir leis an togra seo agus leis an togra comhthreomhar chun Treoir 98/71/CE a athmhúnlú araon. Cuireadh an measúnú tionchair sin faoi bhráid an Bhoird um Ghrinnscrúdú Rialála an 27 Deireadh Fómhair, agus thug an Bord tuairim dhearfach ina leith an 26 Samhain 2021. Cuirtear na barúlacha a bhí sa tuairim sin san áireamh sa Mheasúnú Tionchair deiridh. Bhreithnigh an Coimisiún dhá phríomhfhadhb sa mheasúnú tionchair: 1. An cur isteach ar an trádáil laistigh den Aontas Eorpach agus bacainní ar an iomaíocht i roinnt Ballstát maidir le páirteanna spártha deisiúcháin. 2. Díspreagadh gnólachtaí, go háirithe FBManna agus dearthóirí aonair, maidir le cosaint dearaidh chláraithe a lorg ar leibhéal an Aontais nó ar an leibhéal náisiúnta – i ngeall ar na costais arda, na hualaí agus na moilleanna ar chosaint a fháil agus ar an intuarthacht theoranta a bhaineann léi. Cé go bhfuil sé beartaithe aghaidh a thabhairt ar shaincheist na bpáirteanna spártha (an chéad fhadhb) agus ar shaincheist na bhforálacha éagsúla (nós imeachta) mar chuid den dara fadhb san athbhreithniú comhthreomhar ar an Treoir, ní mór déileáil san athbhreithniú ar Rialachán (CE) 6/2002 leis na nósanna imeachta atá as dáta go páirteach chun dearaí Comhphobail a chlárú agus na táillí fo-optamacha atá le híoc le haghaidh dearaí Comhphobail cláraithe. Breithníodh an rogha (shimplí) aonair seo a leanas chun fadhb na nósanna imeachta casta maidir le clárú RCDanna a réiteach agus dul i ngleic leis an gcuspóir chun an chosaint a dhéanamh níos inrochtana agus níos éifeachtúla: Rogha 2: Simpliú agus cuíchóiriú nósanna imeachta RCD (lena n‑áirítear trí ailíniú le hathchóiriú thrádmharc an Aontais). Cuimsítear leis an rogha seo go háirithe uasdátú na gceanglas chun dearaí a léiriú, an ceanglas ‘aontacht aicme’ a scriosadh le haghaidh iarratais dearaidh iolracha, agus imeachtaí RCD a ailíniú le himeachtaí thrádmharc an Aontais. Breithníodh an rogha seo a leanas lena ngabhann fo-roghanna chun fadhb tháillí fo-optamacha RCD a réiteach agus chun dul i ngleic leis an gcuspóir chun cosaint RCD a dhéanamh níos inacmhainne: Rogha 3: Táille chlárúcháin RCD níos ísle agus iarratais iolracha níos éasca. Ceanglaítear leis an rogha seo baint an cheanglais ‘aontacht aicme’ le haghaidh iarratais iolracha agus coigeartú na méideanna táillí is iníoctha. Chun cóir chomhionann a áirithiú le haghaidh iarratasóirí ag a bhfuil méideanna comhdúcháin níos mó nó níos lú, cuimsítear freisin le coigeartú na méideanna táillí is iníoctha buntáille a thabhairt isteach in aghaidh an dearaidh bhreise agus, ar an gcaoi sin, deireadh a chur leis na bulc-lascainí arna dtabhairt ar leibhéil éagsúla ag brath ar an líon dearaí in iarratas iolrach. Chun na tairbhí sin a fhrithchothromú ag an gcéim chomhdúcháin, cuirtear an beart thuas le chéile le méadú ar tháillí athnuachana ina dhiaidh sin. Tá rochtain níos éasca ar chosaint RCD faoin tsamhail sin, go háirithe le haghaidh FBManna (sealbhú níos saoire an chirt agus na chéad athnuachana), agus áirithítear an tráth céanna nach bhfanann ar an gclár ach na RCDanna sin a úsáidtear sa mhargadh, trí tháillí athnuachana ina dhiaidh sin a mhéadú de réir a chéile le haghaidh an dara, an tríú agus an ceathrú hathnuachan. I bhfo-roghanna 3.1 agus 3.2 araon, laghdófaí an phríomhtháille chun RCD aonair a fháil ó EUR 350 go EUR 250. Ansin, le haghaidh gach dearaidh bhreise atá ina chuid d’iarratas iolrach, EUR 125 a bheadh sa táille faoi fho-rogha 3.1 agus EUR 100 a bheadh ann faoi fho-rogha 3.2. Is iad seo a leanas na táillí athnuachana faoi fho-rogha 3.1: - an chéad athnuachan – EUR 70; - an dara hathnuachan – EUR 140;

- an tríú hathnuachan – EUR 280; - an ceathrú hathnuachan – EUR 560. Le haghaidh na fo-rogha seo, tá suim na dtáillí ar an gcéad dá athnuachan coibhéiseach leo sin faoin leibhéal táillí atá i bhfeidhm faoi láthair, is é sin EUR 210 san iomlán. Os a choinne sin, faoi fho-rogha 3.2, b’airde na táillí athnuachana uile ná mar atá faoin gcóras atá i bhfeidhm faoi láthair. I gcás ar bith, bheadh an coigeartú ar tháillí ag gabháil le simpliú an struchtúir táillí trí dheireadh a chur leis an táille foilseacháin agus an táille sin a chur leis an táille chlárúcháin. Chun rialacha RCD a ailíniú leis na rialacha le haghaidh thrádmharc an Aontais, chuirfí deireadh leis an táille aistrithe le haghaidh RCDanna. Rachadh tairbhí an laghdaithe ar an táille i dtreo úsáideoirí an chórais RCD go príomha. Gheobhadh gnólachtaí luach ní b’fhearr ar airgead, agus ní íocfaidís níos mó ná ba ghá ar sheirbhísí EUIPO. Chuirfeadh sé sin ar a gcumas do FBManna agus do dhearthóirí aonair go háirithe teorainn a chur lena gcostais agus dul in iomaíocht le gnólachtaí níos mó faoi dhálaí níos buntáistí. Rachaidh sé sin chun tairbhe tomhaltóirí agus, ar deireadh, chun tairbhe na sochaí ina hiomláine. Chun cosaint RCD a dhéanamh níos inrochtana agus níos inacmhainne do ghnólachtaí agus chun coinneáil ar an eolas maidir le dul chun cinn teicneolaíoch, le Rogha 2 maidir le simpliú agus cuíchóiriú nósanna imeachta i gcomhar le Fo-rogha 3.1 maidir le táillí (nach mbaineann méadú iomarcach díréireach ar tháillí athnuachana leis i gcomparáid le Fo-rogha 3.2), gealltar go nginfear tionchair dhearfacha agus tairbhí soiléire le haghaidh gnólachtaí, go háirithe FBManna agus dearthóirí aonair. •Oiriúnacht rialála agus simpliú An togra seo agus an togra comhthreomhar maidir le Treoir 98/71/CE a athmhúnlú, cuimsíodh iad in Iarscríbhinn II a ghabhann le chlár oibre 2022 an Choimisiúin – dá bhrí sin, tá siad ina gcuid den chlár um oiriúnacht agus feidhmíocht rialála (REFIT). Is é is aidhm don togra seo an córas cosanta RCD san Aontas a ailíniú leis an ré dhigiteach agus é a dhéanamh níos inrochtana agus níos éifeachtúla le haghaidh iarratasóirí. I dtéarmaí an digitithe, le tabhairt cothrom le dáta bheartaithe na gceanglas chun dearaí a léiriú, chuirfí ar a gcumas d’iarratasóirí a ndearaí a atáirgeadh ar bhealach soiléir beacht trí úsáid a bhaint as teicneolaíocht atá ar fáil go ginearálta. D’éascófaí go háirithe comhdú cineálacha dearaidh digiteacha nua leis sin. Maidir leis an ollchóiriú mionsonraithe ar na ceanglais léirithe (atá le teacht faoin reachtaíocht thánaisteach nua is gá atá le hachtú), bheadh sé an‑tairbheach do na gnólachtaí a dhéanann iarratais agus do EUIPO araon, mar laghdófaí go mór na heasnaimh a d’fhéadfadh a bheith ann agus chuirfí leis an deimhneacht dhlíthiúil. I dtéarmaí simpliú, tríd an gceanglas ‘aontacht aicme’ a thréigean, mar atá beartaithe, chuirfí ar a gcumas do ghnólachtaí iarratais dearaí iolracha (níos mó) a chomhdú trí roinnt dearaí a chur le chéile in aon iarratas amháin gan a bheith teoranta do tháirgí den chineál céanna. Anuas air sin, leis an gcoigeartú agus an simpliú atá beartaithe ar sceideal táillí RCD, laghdófaí ualaí riaracháin (go háirithe trí dheireadh a chur leis an táille foilseacháin agus trí bhuntáille a thabhairt isteach in aghaidh an dearaidh bhreise a chomhdaítear laistigh d’iarratas iolrach) agus b’éasca agus ba thrédhearcaí an clárú le haghaidh iarratasóirí RCD. Sonraítear an coigilteas costais ábhartha agus tá achoimre air i dTábla 8.1 den mheasúnú tionchair. • Cearta bunúsacha Chuirfí feabhas leis an tionscnamh ar na féidearthachtaí do dhearthóirí a gcearta a chosaint, agus bheadh tionchar dearfach aige sin ar chearta bunúsacha amhail an ceart chun maoine agus an ceart chun leighis éifeachtaigh. Chun an córas cosanta dearaidh san Aontas Eorpach a dhéanamh níos cothroime, tá sé d’aidhm ag an tionscnamh freisin foráil a dhéanamh maidir le catalóg teorainneacha níos láidre i dtaca le cearta dearaidh, agus ceisteanna bunaithe ar an gcothroime agus ar an iomaíocht á gcur san áireamh. 4. IMPLEACHTAÍ BUISÉADACHA Ní bheadh tionchar ag an togra seo ar bhuiséad an Aontais Eorpaigh agus dá bhrí sin níl ag gabháil leis an togra seo an ráiteas airgeadais dá bhforáiltear faoi Airteagal 35 de Rialachán Airgeadais (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais agus lena leasaítear Rialachán (AE, Euratom) Uimh. 966/2012. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Úsáidfidh an Coimisiún tuarascálacha bliantúla agus staitisticí EUIPO chun faireachán a dhéanamh go háirithe ar threocht na gcomhduithe dearaidh ag EUIPO, ar úsáid na cosanta dearaidh ag FBManna (bunaithe ar imdhealú staitistiúil amach anseo) agus ar athruithe ar (i) an líon iarratas iolrach (ii) an líon dearaí lena mbaineann cosaint athnuaite agus (iii) an líon athnuachaintí.

Chuirfí san áireamh leis na gníomhaíochtaí faireacháin an tréimhse cur chun feidhme is gá (lena n‑áirítear chun an reachtaíocht thánaisteach nua a achtú bunaithe ar na cumhachtaí tarmligthe agus cur chun feidhme a thabharfar don Choimisiún) chomh maith le ham leordhóthanach le haghaidh rannpháirtithe sa mhargadh le dul in oiriúint don staid nua. Bhreithneofaí tacar táscairí ábhartha dá dtagraítear i Roinn 9 den mheasúnú tionchair chun meastóireacht a dhéanamh ar na hathruithe. Dhéanfaí meastóireacht den sórt sin 5 bliana tar éis chur chun feidhme iomlán na n‑athruithe go léir is gá, lena n‑áirítear ar leibhéal na reachtaíochta tánaistí chun forálacha Rialachán (CE) Uimh. 6/2002 a fhorlíonadh agus a chur chun feidhme. •Míniúchán mionsonraithe ar na forálacha sonracha sa togra - An téarmaíocht agus na forálacha maidir le rialachas EUIPO a thabhairt cothrom le dáta Ar mhaithe leis an gcomhsheasmhacht, agus tar éis theacht i bhfeidhm Chonradh Liospóin, tá úsáid an téarma ‘Comhphobal’ imithe i léig. Dá bhrí sin, ailínítear an téarmaíocht a úsáidtear i Rialachán (CE) Uimh. 6/2002 le Conradh Liospóin agus le Rialachán (AE) 2017/1001 maidir le trádmharc an Aontais araon. Dearaí AE cláraithe (REUDanna) a thabharfar ar dhearaí Comhphobail cláraithe nó RCDanna feasta. - Forálacha maidir le rialachas EUIPO (Teideal XI) Ós rud é gur leasaíodh na príomhfhorálacha maidir le rialachas EUIPO i Rialachán (AE) 2017/1001, déantar na forálacha forlíontacha i Rialachán (CE) Uimh. 6/2002 a oiriúnú dá réir sin. - Sainmhíniú ar dhearadh agus ar tháirge (Airteagal 3) Déantar na sainmhínithe a thabhairt cothrom le dáta, a shoiléiriú agus a fhairsingiú chun (i) go mbeidh an togra le haghaidh Rialacháin slán i bhfad na haimsire i bhfianaise dhul chun cinn na teicneolaíochta agus (ii) deimhneacht dhlíthiúil agus trédhearcacht níos mó a sholáthar i ndáil le hábhar incháilithe na cosanta dearaidh. Go sonrach, mar fhreagairt ar theacht chun cinn dearaí teicneolaíochta nua nach gcorpraítear iad i dtáirgí fisiciúla, beartaítear coincheap an táirge a thabhairt cothrom le dáta agus a fhairsingiú chun táirgí a chumhdach agus a idirdhealú ar bhealach níos fearr, ar táirgí iad arna léirshamhlú i ngrafaic, arna gcorprú i réad fisiciúil nó ar léir iad ó leagan amach spásúil nithe chun timpeallacht laistigh a chruthú. - Cuspóir na cosanta (Airteagal 18a) Le haghaidh deimhneacht dhlíthiúil níos mó i ndáil leis an ‘gceanglas infheictheachta’, beartaítear foráil shonrach a chur isteach faoina dtabharfar cosaint dearaidh do na gnéithe sin den chuma agus dóibh sin amháin, ar gnéithe iad a léirítear go feiceálach san iarratas ar chlárú. - Raon feidhme na gceart a thugtar le dearadh cláraithe (Airteagal 19) Le cur ar a gcumas do shealbhóirí cirt dearaidh dul i ngleic ar bhealach níos éifeachtaí leis na dúshláin atá ann mar thoradh ar úsáid mhéadaithe teicneolaíochtaí priontála 3T, beartaítear raon feidhme na gceart dearaidh a choigeartú dá réir sin. Ina theannta sin, tar éis an athchóirithe ar thrádmharc an Aontais, meastar go bhfuil sé tábhachtach le haghaidh an chomhraic éifeachtaigh in aghaidh gníomhaíochtaí góchumtha atá ag dul i méid foráil chomhfhreagrach a chur freisin leis an gcreat dlíthiúil maidir le RCDanna lena gcuirfear ar a gcumas do shealbhóirí cirt cosc a chur ar tháirgí góchumtha dul trí chríoch an Aontais nó ar a gcur i staid chustaim eile gan iad a scaoileadh le haghaidh saorchúrsaíochta ann. - Teorannú na gceart a thugtar (Airteagal 20) Chun cothromaíocht níos fearr a áirithiú idir na leasanna dlisteanacha lena mbaineann agus chun aird a thabhairt ar chásdlí Chúirt Bhreithiúnais an Aontais Eorpaigh (CBAE), beartaítear an liosta úsáidí ceadaithe a chomhlánú trí ‘úsáid tagartha’ agus ‘critíc agus scigaithris’ a chur leis. - Clásal deisiúcháin (Airteagal 20a) I gcomhréir le clásal deisiúcháin a chur isteach sa Treoir, beartaítear an clásal deisiúcháin idirthréimhseach, atá in Airteagal 110 de Rialachán (CE) Uimh. 6/2002 faoi láthair, a thiontú ina fhoráil bhuan. Ar mhaithe leis an gcomhsheasmhacht leis an gclásal a chuirtear isteach sa Treoir agus i bhfianaise chásdlí CBAE, beartaítear teorainn shainráite a chur le raon feidhme an chlásail deisiúcháin do chomhpháirteanna a mbraitheann a gcuma ar chuma an táirge ilchasta lena mbaineann.

Ina theannta sin, ba cheart é a chur in iúl go sainráite nach bhféadfar an clásal deisiúcháin a úsáid mar chosaint in aghaidh éilimh maidir le sárú ach amháin i gcás ina gcuirtear tomhaltóirí ar an eolas go hiomchuí maidir le tionscnamh an táirge a úsáidfear chun an táirge ilchasta a dheisiú. - Fógra dearaidh (Airteagal 26a) Cuirtear fógra dearaidh ar fáil do shealbhóirí dearaí AE cláraithe, rud a chuireann ar a gcumas dóibh an pobal a chur ar an eolas gur cláraíodh an dearadh. - Prionsabal an charntha (Airteagal 96(2)) Coinnítear ar bun prionsabal an charntha maidir le cosaint dearaidh agus cóipchirt, agus cuirtear san áireamh go ndearnadh dul chun cinn ar an gcomhchuibhiú i réimse an chóipchirt ó glacadh an reachtaíocht bhunaidh. - Ceanglais maidir le léiriú dearaidh (Airteagail 36 agus 36a) Leis an leasú atá beartaithe ar Airteagal 36(1)(c) de Rialachán (CE) Uimh. 6/2002, beartaítear a áirithiú leis an léiriú ar an dearadh go bhféadfaí sonraí uile an ábhair a bhfuil cosaint á lorg ina leith a idirdhealú go soiléir agus a fhoilsiú, gan beann ar an meán léiriúcháin a úsáidtear. I bhfianaise líon diomaibhseach na n‑eiseamal a chomhdaítear, beartaítear freisin deireadh a chur leis an rogha eiseamal a chomhdú in ionad léiriú ar an dearadh. Is é is aidhm don Airteagal 36a nua atá beartaithe an Coimisiún a chumhachtú chun na mionsonraí a bheidh san iarratas ar dhearadh AE cláraithe a shonrú, lena n‑áirítear tabhairt cothrom le dáta na gcaighdeán maidir le léiriú dearaidh a bheidh oiriúnach don ré dhigiteach (féach thuas faoi oiriúnacht rialála agus simpliú freisin). - Iarratais iolracha (Airteagal 37) Beartaítear deireadh a chur leis an gceanglas ‘aontacht aicme’, mar a thugtar air, le go bhféadfaidh iarratasóirí roinnt dearaí a chur le chéile in aon iarratas iolrach amháin gan iad a bheith teoranta do tháirgí den Aicme Locarno chéanna agus an fhéidearthacht ann tairbhiú de bhulc-lascaine. - Ailíniú le himeachtaí thrádmharc an Aontais Beartaítear roinnt leasuithe chun imeachtaí RCD a dhéanamh níos éifeachtúla agus comhsheasmhacht le córas thrádmharc an Aontais á háirithiú. Áirítear ar na leasuithe sin (i) tréigean na rogha chun iarratas RCD a chomhdú trí cheann de lároifigí maoine tionsclaíche na mBallstát nó trí Oifig Benelux um Maoin Intleachtúil, (ii) tabhairt isteach na rogha chun iarratas a dhéanamh ar leanúint ar aghaidh leis na himeachtaí nó ar chúlghairm chinnidh ag EUIPO, agus (iii) síneadh a chur leis na rialacha maidir le hionadaíocht ghairmiúil chun an Limistéar Eorpach Eacnamaíoch ar fad a chumhdach. - Táillí is iníoctha (Iarscríbhinn I) I bhfianaise thábhacht fhíor-riachtanach mhéideanna na dtáillí RCD le haghaidh fheidhmiú foriomlán an chórais cosanta dearaidh san Aontas agus i bhfianaise a chaidrimh chomhlántaigh a mhéid a bhaineann le córais cosanta dearaidh náisiúnta, agus ar mhaithe le comhsheasmhacht le Rialachán (AE) 2017/1001 maidir le trádmharc an Aontais Eorpaigh, beartaítear idir mhéideanna na dtáillí RCD agus na rialacha maidir le híocaíocht a leagtar síos i Rialachán (CE) Uimh. 2246/2002 ón gCoimisiún (an Rialachán maidir le Táillí) faoi láthair a chomhtháthú i Rialachán (CE) Uimh. 6/2002. Dá bhrí sin, rachaidh an Rialachán maidir le Táillí i léig agus beartaítear é a aisghairm. I gcomparáid le méid na dtáillí RCD a leagtar amach sa Rialachán maidir le Táillí faoi láthair, beartaítear freisin leibhéal na táille ar iarratas a laghdú freisin, rud a fhágfaidh, i gcomhar le deireadh a chur leis an gceanglas ‘aontacht aicme’ le haghaidh iarratais iolracha, go mbeidh rochtain ar chosaint dearaidh AE chláraithe níos inacmhainne, go háirithe le haghaidh FBManna agus dearthóirí aonair, ar gnách leo líon níos lú iarratas dearaidh a chomhdú ná gnólachtaí móra. Ina theannta sin, beartaítear sceideal na dtáillí RCD a shimpliú (mar shampla tríd an táille chlárúcháin a chumasc leis an táille foilseacháin ionas gur táille iarratais aonair a bheidh i gceist) chun méadú breise a bhaint amach ar inrochtaineacht, trédhearcacht agus soláimhsitheacht an chórais le haghaidh cuideachtaí agus dearthóirí a dhéanann iarratas ar chosaint dearaidh AE chláraithe. - Ailíniú le hAirteagail 290 agus 291 CFAE Tugtar cumhachtaí don Choimisiún leis an Rialachán chun rialacha áirithe a ghlacadh. Soláthraítear na rialacha sin faoi láthair (i) i Rialachán (CE) Uimh. 2245/2002 ón gCoimisiún an 21 Deireadh Fómhair 2002 lena gcuirtear chun feidhme Rialachán (CE) Uimh. 6/2002 ón gComhairle maidir le dearaí Comhphobail agus (ii) i Rialachán (CE) Uimh. 2246/2002 ón gCoimisiún an 16 Nollaig 2002 maidir leis na táillí is iníoctha leis an Oifig um Chomhchuibhiú sa Mhargadh Inmheánach. Ós rud é nach ndearnadh é sin go fóill, is gá na cumhachtaí a thugtar don Choimisiún faoin Rialachán a ailíniú le hAirteagail 290 agus 291 CFAE. Dá bhrí sin, beartaítear leis an togra roinnt cumhachtaí sonracha nua don Choimisiún a chur isteach chun gníomhartha tarmligthe agus gníomhartha cur chun feidhme a ghlacadh. 2022/0391 (COD)

Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 6/2002 ón gComhairle maidir le dearaí Comhphobail agus lena n‑aisghairtear Rialachán (CE) Uimh. 2246/2002 ón gCoimisiún (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, go háirithe Airteagal 118, an chéad mhír, de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Le Rialachán (CE) Uimh. 6/2002 ón gComhairle, bunaíodh córas cosanta dearaidh a bhaineann go sonrach leis an Aontas Eorpach, ar córas é ina ndearnadh foráil maidir le cosaint dearaí ar leibhéal an Aontais i gcomhthreo leis an gcosaint dearaí atá ar fáil ar an leibhéal náisiúnta sna Ballstáit i gcomhréir leis na dlíthe náisiúnta faoi seach maidir le cosaint dearaidh, arna gcomhchuibhiú le Treoir 98/71/CE ó Pharlaimint na hEorpa agus ón gComhairle. (2)I gcomhréir lena Theachtaireacht maidir le Rialáil Níos Fearr agus lena ghealltanas athbhreithniú tráthrialta a dhéanamh ar bheartais an Aontais, rinne an Coimisiún meastóireacht fhairsing ar na córais cosanta dearaidh san Aontas, lenar ghabh measúnú cuimsitheach eacnamaíoch agus dlíthiúil, agus ar thacaigh sraith staidéar leis. (3)Ina conclúidí an 11 Samhain 2020 maidir leis an mbeartas maoine intleachtúla agus maidir leis an athbhreithniú ar an gcóras dearaí tionsclaíocha san Aontas, d’iarr an Chomhairle ar an gCoimisiún tograí a chur i láthair le haghaidh athbhreithniú ar Rialachán (CE) Uimh. 6/2002 agus ar Threoir 98/71/CE. Ba cheart é a bheith mar chuspóir ag an athbhreithniú sin na córais chosanta a bhaineann le dearaí tionsclaíocha san Aontas a nuachóiriú agus an chosaint dearaidh a dhéanamh níos tarraingtí do dhearthóirí aonair agus do ghnólachtaí, go háirithe fiontair bheaga agus mheánmhéide (FBManna). (4)Ó bunaíodh córas dearaí an Chomhphobail, léirítear leis an taithí gur ghlac dearthóirí aonair agus gnóthais ó laistigh den Aontas agus ó thríú tíortha leis an gcóras, ar córas é atá ina chomhlánú nó ina rogha mhalartach rathúil inmharthana ar an gcosaint dearaí ar an leibhéal náisiúnta de na Ballstáit. (5)Mar sin féin, tá gá le córais náisiúnta cosanta dearaidh i gcónaí le haghaidh na ndearthóirí aonair agus na ngnóthas sin nach mian leo a ndearaí a chosaint ar leibhéal an Aontais, nó nach féidir leo cosaint ar fud an Aontais a fháil cé nach bhfuil aon bhacainn ar an gcosaint náisiúnta. Gach duine a bhfuil cosaint dearaidh á lorg aige, ba cheart é a fhágáil faoin duine sin cinneadh a dhéanamh cé acu an cosaint mar dhearadh náisiúnta amháin i mBallstát amháin nó níos mó, nó mar dhearadh AE amháin, nó iad araon, atá á lorg aige. (6)Cé gur deimhníodh le meastóireacht an Choimisiúin ar reachtaíocht an Aontais maidir le cosaint dearaidh go bhfuil an reachtaíocht sin oiriúnach don fheidhm den chuid is mó i gcónaí, sa teachtaireacht uaidh an 25 Samhain 2020 dar teideal ‘An leas is fearr is féidir a bhaint as acmhainneacht nuálaíochta an Aontais – Plean gníomhaíochta um maoin intleachtúil chun tacú le téarnamh agus athléimneacht an Aontais’, d’fhógair an Coimisiún, tar éis an athchóirithe rathúil ar an reachtaíocht maidir le trádmharc an Aontais, i measc nithe eile, go ndéanfaidh sé athbhreithniú ar reachtaíocht an Aontais maidir le cosaint dearaidh d’fhonn inrochtaineacht agus inacmhainneacht na cosanta dearaidh san Aontas a fheabhsú. (7)I gcomhthráth leis na feabhsuithe agus leis na leasuithe ar an gcóras dearaí AE, ba cheart dlíthe agus cleachtais náisiúnta maidir le dearadh a chomhchuibhiú a thuilleadh agus a thabhairt i gcomhréir leis an gcóras dearaí AE a mhéid is iomchuí chun coinníollacha comhionanna a chruthú a mhéid is féidir chun dearaí a chlárú agus a chosaint ar fud an Aontais. Ba cheart é sin a chomhlánú le hiarrachtaí breise ó Oifig Maoine Intleachtúla an Aontais Eorpaigh (EUIPO, ‘an Oifig’), ó lároifigí maoine tionsclaíche na mBallstát agus ó Oifig Benelux um Maoin Intleachtúil chun cóineasú cleachtas agus uirlisí a chur chun cinn i réimse na ndearaí faoin gcreat comhair a leagtar síos in Airteagal 152 de Rialachán (AE) 2017/1001 ó Pharlaimint na hEorpa agus ón gComhairle. (8)Is gá téarmaíocht Rialachán (CE) Uimh. 6/2002 a thabhairt cothrom le dáta chun go mbeidh an téarmaíocht i gcomhréir le Conradh Liospóin. Cuimsítear leis sin ‘dearadh de chuid an Aontais Eorpaigh’ (‘dearadh AE’) a chur in ionad ‘dearadh Comhphobail’. Ina theannta sin, is gá an téarmaíocht a ailíniú leis an téarmaíocht i Rialachán (AE) 2017/1001. Cuimsítear leis sin go háirithe ‘Oifig Maoine Intleachtúla an Aontais Eorpaigh’ a chur in ionad an ainm ‘an Oifig um Chomhchuibhiú sa Mhargadh Inmheánach (Trádmharcanna agus Dearaí)’.

(9)Ó bunaíodh córas dearaí an Chomhphobail, bhí teacht chun cinn dearaí nua nach gcorpraítear i dtáirgí fisiciúla ina toradh ar theacht chun cinn na teicneolaíochta faisnéise. Éilítear leis sin fairsingiú ar an sainmhíniú ar tháirgí atá incháilithe don chosaint dearaidh chun cumhdach soiléir a thabhairt do na táirgí sin arna léirshamhlú i ngrafaic, arna gcorprú i réad fisiciúil nó ar léir iad ó leagan amach spásúil nithe lena bhfuil sé beartaithe, go háirithe, timpeallacht laistigh a chruthú. Sa chomhthéacs sin, ba cheart a aithint chomh maith go bhféadfaidh gluaiseacht, aistriú nó beochan na ngnéithe cur le cuma fhisiciúil na ndearaí, go háirithe maidir le dearaí nach gcorpraítear in ábhar fisiciúil iad. (10)Chun deimhneacht dhlíthiúil a áirithiú, is iomchuí a shoiléiriú go dtabharfar cosaint don sealbhóir cirt maidir leis na gnéithe dearaidh sin de tháirge, ina iomláine nó i bpáirt, a léirítear go hinfheicthe in iarratas ar dhearadh AE cláraithe agus a chuirtear ar fáil don phobal trí fhoilseachán nó trí bhreathnú sa chomhad ábhartha. Cé i gcásanna eile nach gá do ghnéithe dearaidh de tháirge ar leith a bheith infheicthe ag aon am áirithe nó in aon chás áirithe ina n‑úsáidtear an táirge chun cosaint dearaidh a thabhairt don táirge sin, ba cheart feidhm a bheith ag eisceacht maidir le cosaint dearaidh chomhpháirteanna an táirge ilchasta ar gá dóibh a bheith infheicthe le linn ghnáthúsáid an táirge sin. (11)Tá méadú ag teacht ar theicneolaíochtaí priontála 3T a úsáid i réimsí éagsúla an tionscail, rud a fhágann go mbíonn dúshláin roimh shealbhóirí cirt dearaidh chun cóipeáil neamhdhleathach a ndearaí cosanta a chosc go héifeachtach. Dá bhrí sin, is iomchuí foráil a dhéanamh gurb ionann cruthú, íoslódáil, cóipeáil, agus soláthar aon mheáin nó bogearra a dhéanann taifead ar an dearadh chun táirge a sháraíonn an dearadh a atáirgeadh, agus úsáid an dearaidh a bheith faoi réir údarú an tsealbhóra cirt. (12)D'fhonn cosaint dearaidh a áirithiú agus góchumadh a chomhrac ar bhealach éifeachtach agus ar bhealach atá i gcomhréir le hoibleagáidí idirnáisiúnta an Aontais faoi chreat na hEagraíochta Trádála Domhanda (EDT), go háirithe Airteagal V den Chomhaontú Ginearálta um Tharaifí agus Thrádáil (CGTT) lena ndéantar foráil maidir le saoirse idirthurais, agus, a mhéid a bhaineann le cógais chineálacha, an Dearbhú maidir le Comhaontú TRIPS agus Sláinte Phoiblí, ba cheart sealbhóir an dearaidh AE chláraithe a bheith i dteideal cosc a chur ar thríú páirtithe táirgí a thabhairt isteach san Aontas, le linn trádála, nach scaoiltear le haghaidh saorchúrsaíochta ansin, i gcás ina dtagann táirgí den sórt sin ó thríú tíortha agus gan údarú, ina gcuimsítear dearadh iontu atá comhionann nó atá comhionann go bunúsach leis an dearadh AE cláraithe. (13)Chuige sin, ba cheart é a bheith incheadaithe do shealbhóirí an dearaidh AE chláraithe cosc a chur ar theacht isteach táirgí sáraitheacha agus cosc a chur ar tháirgí sáraitheacha a chur i ngach cás custaim, agus nuair nach bhfuil sé beartaithe táirgí den sórt sin a chur ar mhargadh an Aontais. Agus rialuithe custaim á gcur i bhfeidhm, ba cheart do na húdaráis chustaim leas a bhaint as na cumhachtaí agus as na nósanna imeachta a leagtar síos i Rialachán (AE) Uimh. 608/2013 ó Pharlaimint na hEorpa agus ón gComhairle, arna iarraidh sin do na shealbhóirí cirt freisin. Go sonrach, ba cheart do na húdaráis chustaim na rialuithe ábhartha a dhéanamh ar bhonn critéir anailíse riosca. (14)Is gá an riachtanas maidir le forghníomhú éifeachtach ceart dearaidh a áirithiú agus an riachtanas gan cur isteach ar shaorshreabhadh trádála i dtáirgí dlisteanacha a réiteach. Thairis sin, ba cheart teidlíocht shealbhóir an dearaidh AE chláraithe sin dul as feidhm i gcás, le linn imeachtaí os comhair na cúirte um dhearaí AE (‘cúirt um dhearaí AE’) atá inniúil chun cinneadh substainteach a dhéanamh maidir le cé acu a sáraíodh an dearadh AE nó nár sáraíodh, ina bhfuil dearbhóir nó sealbhóir na dtáirgí in ann a chruthú nach bhfuil sealbhóir an dearaidh AE chláraithe sin i dteideal toirmeasc a chur ar tháirgí a chur ar an margadh i dtír an chinn scríbe. (15)Ba cheart na cearta eisiacha, a thugtar leis an dearadh AE cláraithe, a bheith faoi réir tacar teorainneacha iomchuí. Cé is moite d’úsáid phríobháideach agus neamhthráchtála agus gníomhaíochtaí arna ndéanamh chun críoch turgnaimh, ba cheart a áireamh ar na húsáidí ceadaithe gníomhaíochtaí an atáirgthe chun tagairtí nó gníomhaíochtaí teagaisc a dhéanamh, úsáid thagartha i gcomhthéacs na fógraíochta comparáidí, agus úsáid chun críche barúla, critice nó scigaithrise, ar choinníoll go bhfuil na gníomhaíochtaí sin comhoiriúnach le cleachtais chóirthrádála, agus nach ndéanann siad dochar míchuí do ghnáthshaothrú an dearaidh. Maidir leis an úsáid a bhaineann tríú páirtithe as dearadh AE cláraithe chun críche léirithe ealaíne, ba cheart a mheas go bhfuil an úsáid sin cothrom fad atá sí i gcomhréir le cleachtais mhacánta in ábhair thionsclaíocha agus thráchtála. Thairis sin, ba cheart na rialacha maidir leis an dearadh AE a chur i bhfeidhm ar bhealach lena n‑áirithítear urraim iomlán do chearta agus saoirsí bunúsacha, agus go háirithe don tsaoirse tuairimí a nochtadh. (16)Comhchuibhítear le Treoir (AE) [xxx] dlíthe na mBallstát maidir le húsáid dearaí cosanta chun deisiú táirge ilchasta a cheadú ionas go gcuirtear an athuair an chuma a bhí i dtosach ar an dtáirge sin, i gcás ina gcuirtear an dearadh i bhfeidhm ar tháirge nó ina ionchorpraítear an dearadh i dtáirge, ar táirge é atá ina chomhpháirt de tháirge ilchasta a bhfuil an dearadh cosanta ag brath ar an gcuma atá air. Dá réir sin, ba cheart an clásal deisiúcháin idirthréimhseach atá ann cheana i Rialachán (CE) Uimh. 6/2002 a thiontú ina fhoráil bhuan. Toisc gurb é éifeacht bheartaithe na forála sin ná cearta dearaidh chláraithe agus neamhchláraithe de chuid an Chomhphobail a dhéanamh in‑fhorfheidhmithe i gcás ina n‑úsáidtear dearadh na comhpháirte de tháirge ilchasta chun an táirge ilchasta a dheisiú ionas go gcuirtear an athuair an chuma a bhí i dtosach ar an táirge sin, ba cheart an clásal deisiúcháin a bheith i measc na gcosaintí atá ar fáil maidir le sárú cearta dearaidh AE faoi Rialachán (CE) Uimh. 6/2002. Thairis sin, ar mhaithe le comhleanúnachas leis an gclásal deisiúcháin a chuirtear isteach i dTreoir (AE) [XXX], agus chun a áirithiú nach bhfuil raon feidhme cosanta an dearaidh srianta ach amháin chun cosc a chur ar shealbhóirí cirt dearaidh a bheith ag fáil monaplachtaí táirgí, is gá feidhmiú an chlásail deisiúcháin a leagtar amach i Rialachán (CE) Uimh 6/2002 a theorannú go sainráite do chomhpháirteanna de tháirge ilchasta ar a bhfuil cuma an táirge ilchasta ag brath ar an dearadh cosanta. Ina theannta sin, chun a áirithiú nach gcuirfí tomhaltóirí amú agus go mbeadh sé ar chumas na dtomhaltóirí cinneadh eolasach a dhéanamh idir táirgí iomaíocha is féidir a úsáid le haghaidh an deisiúcháin, ba cheart é a bheith sainráite sa dlí nach féidir le monaróir nó díoltóir comhpháirte an clásal deisiúcháin a agairt i gcás inar theip orthu ina ndualgais chun tomhaltóirí a chur ar an eolas go cuí faoi thionscnamh an táirge a bheidh le húsáid chun an táirge ilchasta a dheisiú. (17)Chun margú na dtáirgí cosanta dearaidh a éascú, go háirithe ag FBManna agus dearthóirí aonair, agus chun feasacht ar chórais clárúcháin dearaidh atá ann ar leibhéil an Aontais agus ar leibhéal náisiúnta araon a mhéadú, ba cheart fógra a nglactar go coitianta leis ina bhfuil an tsiombail (D) a bheith ar fáil lena úsáid ag sealbhóirí cirt dearaidh agus daoine eile ach toiliú a fháil ó na sealbhóirí cirt dearaidh. (18)I bhfianaise líon beag na n‑iarratas ar dhearaí AE a chomhdaítear ag lároifigí maoine tionsclaíche na mBallstát agus ag Oifig Benelux um Maoin Intleachtúil, agus chun an córas maidir le hiarratais ar dhearaí AE a ailíniú leis an gcóras a leagtar amach i Rialachán (AE) 2017/1001, anseo feasta níor chearta bheith in ann iarratas ar dhearadh AE a chomhdú ach amháin ag an Oifig. (19)Is léir ón dul chun cinn sa teicneolaíocht agus ón taithí a fuarthas agus an córas clárúcháin dearaidh AE atá ann faoi láthair á chur i bhfeidhm go bhfuil gá ann le gnéithe áirithe den nós imeachta a fheabhsú. Dá bhrí sin, ba cheart bearta áirithe a ghlacadh chun nósanna imeachta a nuashonrú agus a shimpliú agus chun dlús a chur leo, i gcás inarb iomchuí, agus chun feabhas a chur ar dheimhneacht dhlíthiúil agus intuarthacht, i gcás inar gá. (20)Chuige sin, tá sé ríthábhachtach chun na meáin iomchuí a sholáthar chun léiriú soiléir agus beacht a thabhairt ar gach dearadh, atá inoiriúnaithe do dhul chun cinn teicniúil maidir le léirshamhlú na ndearaí agus do riachtanais thionscal an Aontais. Chun a áirithiú go bhféadfar an léiriú grafach céanna a úsáid le haghaidh iarratas ar dhearaí i mBallstát amháin nó níos mó agus le haghaidh iarratas ar dhearaí AE cláraithe, ba cheart a cheangal ar an Oifig, ar lároifigí maoine tionsclaíche na mBallstát agus ar Oifig Benelux um Maoin Intleachtúil oibriú i gcomhar lena chéile chun caighdeáin choiteanna a bhunú maidir leis na ceanglais fhoirmiúla nach mór don léiriú a chomhlíonadh. (21)Ar mhaithe le héifeachtúlacht níos fearr, is iomchuí chomh maith comhdú na n‑iarratas iolrach ar dhearaí AE cláraithe a éascú trí chead a thabhairt d’iarratasóirí dearaí a chur le chéile in aon iarratas amháin gan bheith faoi réir an choinníll, maidir leis na táirgí a bhfuil sé beartaithe an dearadh a ionchorprú iontu nó an dearadh a chur i bhfeidhm orthu, go mbainfidh siad leis an aicme chéanna d’Aicmiú Locarno. Mar sin féin, ba cheart foráil a dhéanamh maidir le huasteorann chun mí‑úsáid a d’fhéadfadh a bheith ann i ndáil le comhdú iarratas iolrach a sheachaint. (22)Ar chúiseanna éifeachtúlachta agus chun imeachtaí a chuíchóiriú, ba cheart fógraí agus cumarsáid a dhéanamh go leictreonach amháin. (23)Chun rochtain ar chosaint dearaidh AE chláraithe a dhéanamh níos inacmhainne agus níos trédhearcaí, go háirithe maidir le FBManna agus dearthóirí aonair ar gnách leo líon níos lú iarratas dearaidh a chomhdú i gcomparáid le fiontair níos mó, is iomchuí struchtúr agus méid na dtáillí le haghaidh iarratais ar dhearaí AE cláraithe a choigeartú. (24)I bhfianaise fhíorthábhacht mhéideanna na dtáillí is iníoctha leis an Oifig ar mhaithe le dea-fheidhmiú chóras cosanta dearaí AE agus i bhfianaise an ghaoil chomhlántaigh atá aige a mhéid a bhaineann le córais dearaí náisiúnta agus chun an cur chuige reachtach a ailíniú le Rialachán (AE) 2017/1001, is iomchuí méideanna na dtáillí sin a shocrú i Rialachán (CE) Uimh. 6/2002 i bhfoirm iarscríbhinne. Ba cheart méideanna na dtáillí a shocrú ar leibhéal lena n‑áirithítear go bhfuil an t‑ioncam a ghnóthaíonn siad leordhóthanach i bprionsabal chun go gcomhardófar buiséad na hOifige, agus go bhfuil cómhaireachtáil agus comhlántacht idir an córas dearaí AE agus na córais dearaí náisiúnta, agus méid an mhargaidh a chumhdaítear leis an dearadh AE agus riachtanais FBManna á gcur san áireamh freisin. (25)Le Rialachán (CE) Uimh. 6/2002, tugtar cumhachtaí don Choimisiún chun rialacha lena gcuirtear an Rialachán sin chun feidhme a ghlacadh. Mar gheall ar theacht i bhfeidhm an Chonartha, is gá na cumhachtaí a thugtar don Choimisiún faoi Rialachán (CE) Uimh. 6/2002 a ailíniú le hAirteagail 290 agus 291 den Chonradh ar Fheidhmiú an Aontais Eorpaigh (CFAE). (26)D'fhonn scrúdú agus clárú éifeachtach, éifeachtúil agus gasta a áirithiú ar iarratais ar dhearaí AE ag an Oifig trí úsáid a bhaint as nósanna imeachta atá trédhearcach, cuimsitheach, cothrom agus cothromasach, ba cheart an chumhacht chun gníomhartha tarmligthe a ghlacadh i gcomhréir le hAirteagal 290 CFAE a tharmligean chuig an gCoimisiún i leith na mionsonraí a shonrú maidir leis an nós imeachta chun iarratas a leasú. (27)Chun a áirithiú go bhféadfar a dhearbhú go bhfuil dearadh AE cláraithe neamhbhailí ar bhealach éifeachtach agus éifeachtúil trí bhíthin nós imeachta trédhearcach, cuimsitheach, cothrom agus cothromasach, ba cheart an chumhacht chun gníomhartha tarmligthe a ghlacadh i gcomhréir le Airteagal 290 CFAE a tharmligean chuig an gCoimisiún i leith an nós imeachta chun a dhearbhú go bhfuil dearadh AE cláraithe neamhbhailí. (28)Chun foráil a dhéanamh maidir le hathbhreithniú éifeachtach, éifeachtúil agus iomlán ag na Boird Achomhairc ar na cinntí ón Oifig trí nós imeachta trédhearcach, cuimsitheach, cothrom agus cothromasach, ba cheart an chumhacht chun gníomhartha tarmligthe a ghlacadh i gcomhréir le hAirteagal 290 CFAE a tharmligean chuig an gCoimisiún i leith na sonraí imeachtaí achomhairc a shonrú i gcás ina n‑éilítear le himeachtaí a bhaineann le dearaí AE maoluithe ar na forálacha a leagtar amach i ngníomhartha tarmligthe arna nglacadh de bhun Airteagal 73 de Rialachán (AE) 2017/1001.

(29)Chun feidhmiú rianúil, éifeachtach agus éifeachtúil an chórais dearaí AE a áirithiú, ba cheart an chumhacht chun gníomhartha tarmligthe a ghlacadh i gcomhréir le Airteagal 290 CFAE a tharmligean chuig an gCoimisiún i leith na gceanglais a shonrú maidir leis na mionsonraí ar imeachtaí ó bhéal agus na socruithe mionsonraithe maidir le fianaise a thógáil, leis na socruithe mionsonraithe a bhaineann le fógra a thabhairt, leis na modhanna cumarsáide agus na foirmeacha le húsáid ag na páirtithe sna himeachtaí, leis na rialacha lena rialaítear ríomh agus fad na dteorainneacha ama, leis na nósanna imeachta chun cinneadh a chúlghairm nó chun iontráil sa Chlár dearaí AE a chealú, leis na socruithe mionsonraithe chun imeachtaí a atosú, agus leis na mionsonraí i ndáil le hionadaíocht os comhair na hOifige. (30)Chun eagrúchán éifeachtach agus éifeachtúil na mBord Achomhairc a áirithiú, ba cheart an chumhacht chun gníomhartha tarmligthe a ghlacadh i gcomhréir le hAirteagal 290 CFAE a tharmligean chuig an gCoimisiún i leith na mionsonraí maidir le heagrúchán na mBord Achomhairc a shonrú i gcás ina n‑éilítear le himeachtaí a bhaineann le dearaí AE maoluithe ar na gníomhartha tarmligthe arna nglacadh de bhun Airteagal 168 de Rialachán (AE) 2017/1001. (31)Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (32)Chun coinníollacha aonfhoirmeacha a áirithiú maidir le Rialachán (CE) Uimh. 6/2002 a chur chun feidhme, ba cheart cumhachtaí cur chun feidhme a thabhairt don Choimisiún i ndáil leis na mionsonraí a shonrú a bhaineann leis na hiarratais, iarrataí, deimhnithe, éilimh, rialacháin, fógraí agus aon doiciméad eile faoi na ceanglais nós imeachta ábhartha a bhunaítear le Rialachán (CE) Uimh. 6/2002 agus i ndáil leis na huasrátaí i leith na gcostas riachtanach a bhaineann leis na himeachtaí agus a tabhaíodh go hiarbhír, mionsonraí a bhaineann le foilseacháin sa Feasachán maidir le Dearaí AE agus in Iris Oifigiúil na hOifige, na socruithe mionsonraithe maidir le malartú faisnéise idir an Oifig agus údaráis náisiúnta, socruithe mionsonraithe maidir le haistriúcháin doiciméid tacaíochta in imeachtaí i scríbhinn, agus cineálacha beachta na gcinntí a bheidh le déanamh ag ball aonair de na Rannáin Neamhbhailíochta. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (33)I bhfianaise an dul chun cinn maidir le comhchuibhiú dhlí an chóipchirt san Aontas, is iomchuí prionsabal an charntha maidir le cosaint faoi Rialachán (CE) Uimh. 6/2002 agus faoi dhlí an chóipchirt a choigeartú trí chead a thabhairt do dhearaí atá cosanta ag cearta dearaidh AE a bheith cosanta mar shaothair chóipchirt, ar choinníoll go gcomhlíontar ceanglais an Aontais. (34)Ba cheart, dá bhrí sin, Rialachán (CE) Uimh. 6/2002 a leasú dá réir, agus ba cheart Rialachán (CE) Uimh. 2246/2002 a aisghairm. (35)Ós rud é nach féidir leis na Ballstáit cuspóirí an Rialacháin seo a ghnóthú go leordhóthanach agus, de bharr chineál féinrialaitheach chórais dearaí AE a bheith neamhspleách ó chórais náisiúnta, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (36)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle agus thug sé tuairim an ..., TAR ÉIS AN RIALACHÁN SEO A GHLACADH: Airteagal 1 Leasaítear Rialachán (CE) Uimh. 6/2002 mar a leanas: (1)cuirtear an méid seo a leanas in ionad an teidil: ‘Rialachán (CE) Uimh. 6/2002 ón gComhairle an 12 Nollaig 2001 maidir le dearaí de chuid an Aontais Eorpaigh’; (2)in Airteagal 1, cuirtear an méid seo a leanas in ionad mhír 1: ‘1. Gairtear “dearadh de chuid an Aontais Eorpaigh” (‘dearadh AE’) anseo feasta ar dhearadh atá i gcomhréir leis na coinníollacha atá sa Rialachán seo.’; (3)ar fud na n‑airteagal, cuirtear ‘dearadh AE’ in ionad na bhfocal ‘dearadh Comhphobail’ agus déantar aon athrú gramadaí is gá; (4)ar fud an Rialacháin, cuirtear ‘cúirt um dhearaí AE’ in ionad an téarma ‘cúirt um dhearaí de chuid an Chomhphobail’ agus déantar aon athrú gramadaí is gá; (5)in Airteagal 1(3), Airteagal 7(1), Airteagal 11(1), Airteagal 22(1), Airteagal 27(1), Airteagal 96(1), Airteagal 98(1), Airteagal 98(5), Airteagal 106a(1), Airteagal 106a(2), Airteagal 106d(1), Airteagal 106d(2), agus Airteagal 110a(1), cuirtear na focail ‘an tAontas’ in ionad ‘an Comhphobal’ agus déantar aon athrú gramadaí is gá; (6)Cuirtear an méid seo a leanas in ionad Airteagal 2: ‘Airteagal 2

Oifig Maoine Intleachtúla an Aontais Eorpaigh Déanfaidh Oifig Maoine Intleachtúla an Aontais Eorpaigh (‘an Oifig’) arna bunú ag Rialachán (AE) Uimh. 2017/1001 ó Pharlaimint na hEorpa agus ón gComhairle*, na cúraimí atá curtha ar a n‑iontaoibh leis an Rialachán seo. * Rialachán (AE) 2017/1001 ó Pharlaimint na hEorpa agus ón gComhairle an 14 Meitheamh 2017 maidir leis an trádmharc de chuid an Aontais Eorpaigh (IO L 154, 16.6.2017, lch. 1).’; (7)cuirtear an tAirteagal seo a leanas isteach: ‘Airteagal 2a Inniúlacht ghníomhaíochta Chun an Rialachán seo a chur chun feidhme, measfar cuideachtaí nó gnóthais agus comhlachtaí daoine dlítheanacha eile a bheith ina ndaoine dlítheanacha más rud é gur féidir leo, faoina n‑ainm féin, cearta agus oibleagáidí de gach cineál a bheith acu, conarthaí a dhéanamh nó gníomhartha dlíthiúla eile a chur i gcrích, agus bheith ina bpáirtithe in imeachtaí dlí.’; (8)Cuirtear an méid seo a leanas in ionad Airteagal 3: ‘Airteagal 3 Sainmhínithe Chun críocha an Rialacháin seo, tá feidhm ag na sainmhínithe seo a leanas: (1)Ciallaíonn ‘dearadh’ cuma an táirge ina iomláine nó i bpáirt atá ann de bharr gnéithe, go háirithe, línte, imlínte, dathanna, cruth, uigeacht, chomhábhair an táirge féin agus/nó maisiúchán an táirge, lena n‑áirítear an ghluaiseacht, aistriú agus aon sórt beochana eile ar na gnéithe sin; (2)Ciallaíonn ‘táirge’ aon ní tionsclaíoch nó saothair láimhe seachas cláir ríomhaire, gan beann ar cibé acu a chorpraítear nó nach gcorpraítear in ábhar fisiciúil é nó an ábhar é a léirítear i bhfoirm digiteach, lena n‑áirítear: (a)pacáistiú, sraith alt, trád-dealramh, leagan amach spásúil de nithe a bheartaítear chun, go háirithe, timpeallacht inmheánach a chruthú, agus páirteanna atá beartaithe a bheith cóimeáilte ina tháirge ilchasta; (b)saothar grafach nó siombail, lógónna, patrúin dromchla, cló‑aghaidheanna clóghrafacha, agus comhéadain úsáideora grafacha; (3)ciallaíonn ‘táirge ilchasta’ táirge atá comhdhéanta de chomhpháirteanna éagsúla is féidir a athsholáthar, rud a fhágann gur féidir an táirge a dhíchóimeáil agus a athchóimeáil.’; (9)in Airteagal 4, cuirtear an méid seo a leanas in ionad mhír 1: ‘1. Le dearadh AE cosnófar an dearadh, más dearadh nua é agus má tá saintréith aonair aige.’; (10)in Airteagal 7(2), cuirtear na focail réamhráiteacha in ionad na bhfocal seo a leanas:

‘2. Ní chuirfidh nochtadh san áireamh chun Airteagail 5 agus 6 a chur i bhfeidhm má chuirtear ar fáil don phobal an dearadh nochta, atá comhionann nó nach bhfuil difriúil ina léaráid ghinearálta leis an dearadh ina bhfuil cosaint faoi dhearadh AE cláraithe á héileamh ina leith.’; (11)Cuirtear an méid seo a leanas in ionad Airteagal 12: ‘Airteagal 12 Tús na cosanta don dearadh AE cláraithe, agus téarma na cosanta sin 1. Bainfidh cosaint dearaidh AE chláraithe le dearadh a chomhlíonann na ceanglais a leagtar amach i Roinn 1 trí chlárú leis an Oifig. 2. Déanfar dearadh AE cláraithe a chlárú ar feadh tréimhse 5 bliana arna ríomh ón dáta a chomhdaítear an t‑iarratas ar chlárú. Féadfaidh an sealbhóir cirt an téarma cosanta a athnuachan ar feadh tréimhse amháin 5 bliana nó níos mó in aghaidh an téarma, suas le téarma iomlán 25 bliana ón dáta a chomhdaítear an t‑iarratas ar chlárú.’; (12)Scriostar Airteagal 13; (13)Cuirtear an méid seo a leanas isteach in ionad Airteagail 15 agus 16: ‘Airteagal 15 Éilimh maidir le teidlíocht dearadh AE 1. Má nochtar dearadh AE cláraithe nó má éilítear é le duine nach bhfuil ina theideal faoi Airteagal 14 nó má dhéantar iarratas ar dhearadh AE cláraithe nó má cláraítear é in ainm an duine sin, féadfaidh an duine atá ina theideal faoin bhforáil sin, gan dochar d’aon leigheas eile a d’fhéadfadh a bheith mar rogha dó, a éileamh os comhair chúirt nó údaráis inniúil an Bhallstáit lena mbaineann go n‑aithneofar mar shealbhóir dlisteanach an dearaidh AE é. 2. I gcás ina bhfuil duine i dteideal dearaidh AE go comhpháirteach, féadfaidh an duine sin, i gcomhréir le mír 1, éileamh a dhéanamh go n‑aithneofar mar shealbhóir comhpháirteach é féin. 3. Déanfar imeachtaí dlíthiúla faoi mhíreanna 1 nó 2 a chosc 3 bliana tar éis an dáta ar foilsíodh dearadh AE cláraithe, nó tar éis an dáta a nochtadh dearadh AE neamhchláraithe. Ní bheidh feidhm ag an bhforáil seo má rinne duine nach bhfuil i dteideal an dearaidh AE gníomh le drochmhéin ag an am a ndearnadh iarratas ar an dearadh sin, a nochtadh é nó a bhfuarthas é. 4. Féadfaidh an duine atá i dteideal dearaidh AE faoi Airteagal 14 iarraidh, de bhun mhír 1 den Airteagal seo, ar athrú san úinéireacht a chur faoi bhráid na hOifige mar aon le cinneadh críochnaitheach chúirt nó údaráis inniúil an Bhallstáit lena mbaineann. 5. I gcás dearaidh AE chláraithe, cuirfear an méid seo a leanas sa Chlár dearaí AE dá dtagraítear in Airteagal 72 (‘an Clár’): (a)tásc go gcuirtear imeachtaí dlíthiúla faoi mhír 1 ar bun os comhair chúirt nó údarás inniúil an Bhallstáit lena mbaineann; (b)dáta agus sonraí chinneadh críochnaitheach chúirt nó údarás inniúil an Bhallstáit lena mbaineann nó foirceannadh eile na n‑imeachtaí; (c)aon athrú san úinéireacht ar dhearadh AE cláraithe arna leanúint as cinneadh críochnaitheach chúirt nó údarás inniúil an Bhallstáit lena mbaineann. Airteagal 16 Na héifeachtaí a bheadh ag breithiúnas ar theidlíocht dearaidh AE chláraithe

1. I gcás ina dtarlaíonn athrú iomlán san úinéireacht ar dhearadh AE cláraithe de thoradh imeachtaí dlíthiúla faoi Airteagal 15(1), rachaidh na ceadúnais agus na cearta eile i léig nuair a chuirfear ainm shealbhóir nua an dearaidh AE chláraithe sa Chlár. 2. Más rud é, sula gcláraítear tionscnamh na n‑imeachtaí dlíthiúla faoi Airteagal 15(1), gur bhain sealbhóir nó ceadúnaí an dearaidh AE chláraithe mí‑úsáid as an dearadh laistigh den Aontas nó má thug siad faoi ullmhúcháin thromchúiseacha agus éifeachtacha chuige sin, féadfaidh an sealbhóir nó an ceadúnaí leanúint den úsáid sin ar choinníoll go n‑iarrann sé ceadúnas neamheisiach ar an sealbhóir nua ar cuireadh a ainm isteach sa chlár, laistigh de thréimhse 3 mhí ó dháta a chuirtear ainm an tsealbhóra nua isteach sa Chlár. Is i gcomhair tréimhse réasúnach a dheonófar an ceadúnas, agus is faoi théarmaí réasúnacha a dhéanfar sin. 3. Ní bheidh mír 2 infheidhme más gníomh le drochmhéin a rinne sealbhóir an dearaidh AE chláraithe ag an am a thug an sealbhóir nó an ceadúnaí sin faoi úsáid an dearaidh nó faoi ullmhúcháin chuige sin.’; (14)cuirtear an abairt seo a leanas le hAirteagal 18: ‘Airítear ar an gceart sin an ceart chun athrú ar ainm an dearthóra nó na foirne a iontráil sa Chlár.’; (15)cuirtear an tAirteagal 18a seo a leanas isteach i ndiaidh cheannteideal Roinn 4: ‘Airteagal 18a Cuspóir na cosanta Maidir leis na gnéithe sin de chuma an dearaidh AE chláraithe a léirítear go h-infheicthe san iarratas ar chlárú, tabharfar cosaint dóibh.; (16)Cuirtear an méid seo a leanas in ionad Airteagail 19 go 21: ‘Airteagal 19 Cearta a thugtar leis an dearadh AE 1. Tabharfaidh dearadh AE cláraithe an ceart eisiach leis an dearadh a úsáid dá shealbhóir, agus an ceart le cosc a chur ar aon tríú duine, nach bhfuair toiliú an tsealbhóra, é a úsáid. 2. Féadfar an méid seo a leanas, go háirithe, a thoirmeasc faoi mhír 1: (a)táirge ina bhfuil an dearadh ionchorpraithe nó ar a chuirtear an dearadh i bhfeidhm a dhéanamh, a thairiscint, a chur ar an margadh, nó a úsáid; (b)táirge dá dtagraítear i bpointe (a) a allmhairiú nó a onnmhairiú; (c)táirge dá dtagraítear i bpointe (a) a stocáil chun na gcríoch dá dtagraítear i bpointí (a) agus (b); (d)aon mheán nó bogearra a dhéanann taifead ar an dearadh, é a chruthú, a íoslódáil, a chóipeáil agus a roinnt nó a dháileadh ar dhaoine eile chun go bhféadfar táirge dá dtagraítear i bpointe (a) a dhéanamh. 3. De mhaolú ar Airteagal 10(1), beidh sealbhóir an dearaidh AE chláraithe i dteideal cosc a chur ar gach tríú páirtí táirgí a thabhairt isteach san Aontas, le linn trádála, ó thríú tíortha, ar táirgí iad nach scaoiltear le haghaidh saorchúrsaíochta san Aontas, i gcás ina n‑ionchorpraítear an dearadh ar bhealach comhionann sna táirgí sin nó go gcuirtear an dearadh i bhfeidhm ar na táirgí sin, nó más rud é nach féidir gnéithe fíor-riachtanacha an dearaidh a dhealú ó na táirgí sin, agus i gcás nár tugadh údarú. Rachaidh an ceart dá dtagraítear sa chéad fhomhír in éag, más rud é, le linn imeachtaí chun a chinneadh cé acu a sáraíodh an dearadh AE nó nár sáraíodh, arna dtionscnamh i gcomhréir le Rialachán (AE) Uimh. 608/2013 ó Pharlaimint na hEorpa agus ón gComhairle*, go gcuireann dearbhóir nó sealbhóir na dtáirgí fianaise ar fáil nach bhfuil sealbhóir an dearaidh AE i dteideal toirmeasc a chur ar na táirgí sin a chur ar an margadh i dtír an chinn scríbe.

4. Ní bheidh sealbhóir dearaidh AE neamhchláraithe i dteideal gníomhaíochtaí dá dtagraítear i míreanna 1 agus 2 a chosc ach amháin más í an úsáid atá á conspóid is toradh ar an dearadh sin a chóipeáil. An úsáid atá á conspóid dá dtagraítear thuas, más í is toradh ar obair neamhspleách cruthaitheachta de chuid dearthóra, ní mheasfar gur de thoradh ar chóipeáil an dearaidh AE neamhchláraithe a tharla sí, más duine é an dearthóir sin arbh inmheasta go réasúnta cinnte ina leith nach raibh eolas aige ar an dearadh a chuir an sealbhóir ar fáil don phobal. 5. Chomh maith le sin, beidh feidhm ag mír 4 maidir le dearadh cláraithe Comhphobail a bhfuil dáta a fhoilsithe curtha siar fad nár cuireadh na hiontrálacha ábhartha sa Chlár mar aon leis gcomhad féin ar fáil don phobal i gcomhréir le Airteagal 50(4). Airteagal 20 Teorannú na gceart arna dtabhairt le dearadh AE 1. Na cearta a thugtar le dearadh AE, ní dhéanfar iad a fheidhmiú i leith na nithe seo a leanas: (a)gníomhaíochtaí a dhéantar go príobháideach chun críoch neamhthráchtála; (b)gníomhaíochtaí a dhéantar chun críoch turgnaimh; (c)gníomhaíochtaí atáirgthe chun tagairtí a dhéanamh nó chun críche teagaisc; (d)gníomhaíochtaí a dhéantar chun táirge a shainaithint nó chun tagairt a dhéanamh don táirge mar dhearadh de chuid sealbhóra an chirt dhearaidh; (e)gníomhaíochtaí a dhéantar chun críoch barúla, critice nó scigaithrise; (f)an trealamh ar longa agus ar aerárthaí atá cláraithe i dtríú tír agus nuair a tharlaíonn do na longa agus do na haerárthaí sin dul isteach ar chríoch an Aontais go sealadach; (g)páirteanna spártha agus gabhálais a allmhairiú isteach san Aontas chun longa agus aerárthaí dá dtagraítear i bpointe (f) a dheisiú; (h)deisiúcháin a dhéanamh ar longa agus aerárthaí dá dtagraítear i bpointe (f). 2. Ní bheidh feidhm ag mír 1, pointí (c), (d) agus (e), ach amháin i gcás ina bhfuil na gníomhaíochtaí comhoiriúnach le cleachtais chóirthrádála agus nach ndéanann siad dochar míchuí do ghnáthshaothrú an dearaidh, agus i gcás phointe (c), i gcás ina luaitear foinse an táirge ina bhfuil an dearadh ionchorpraithe nó a gcuirtear an dearadh i bhfeidhm uirthi. Airteagal 20a Clásal deisiúcháin 1. Ní thabharfar cosaint ar dhearadh AE atá mar chomhpháirt de tháirge ilchasta, ar a bhfuil cuma dhearadh na comhpháirte de tháirge ag brath, agus a úsáidtear de réir bhrí Airteagal 19(1) chun an táirge ilchasta sin a dheisiú chun é a thabhairt ar ais chuig cuma bunaidh an táirge, agus chun na críche sin amháin. 2. Ní fhéadfaidh an monaróir nó an díoltóir de chomhpháirt de tháirge ilchasta agairt a dhéanamh i leith mhír 1 ar theip air ina dhualgais chun tomhaltóirí a chur ar an eolas, trí chomhartha soiléir agus sofheicthe ar an táirge nó ar bhealach iomchuí eile, faoi thionscnamh an táirge a bheidh le húsáid chun an táirge ilchasta a dheisiú, ionas gur féidir leo rogha eolasach a dhéanamh idir táirgí iomaíocha is féidir a úsáid le haghaidh an deisiúcháin. Airteagal 21

Ídiú na gceart Na cearta a bhronntar faoi dhearadh AE, ní bheidh siad infheidhme i gcás gníomhaíochtaí a bhaineann le táirge a bhfuil an dearadh atá san áireamh faoi raon feidhme cosanta an dearaidh AE ionchorpraithe ann, ná i gcás táirge a gcuirtear an dearadh sin i bhfeidhm air, tar éis do shealbhóir an dearaidh AE an táirge a chur ar an margadh sa Limistéar Eorpach Eacnamaíoch (LEE) nó tar éis an táirge a chur ar an margadh le toiliú ón sealbhóir.’; * Rialachán (AE) Uimh. 608/2013 ó Pharlaimint na hEorpa agus ón gComhairle an 12 Meitheamh 2013 maidir leis an bhforghníomhú a dhéanann údaráis chustaim ar chearta maoine intleachtúla agus lena n‑aisghairtear Rialachán (CE) Uimh. 1383/2003 ón gComhairle (IO L 181, 29.6.2013, lch. 15). (17)in Airteagal 24, cuirtear an méid seo a leanas in ionad mhír 2: ‘2. Féadfar dearadh AE a dhearbhú mar a bheith neamhbhailí fiú tar éis don dearadh AE dul i léig nó a bheith tugtha suas, má léiríonn an t‑iarratasóir leas dlisteanach i gcinneadh a fháil ar na tuillteanais.’; (18)Cuirtear an méid seo a leanas in ionad Airteagal 25: ‘Airteagal 25 Cúis lena neamhbhailiú 1. Ní fhéadfar dearadh AE a dhearbhú neamhbhailí seachas sna cásanna seo a leanas: (a)mura bhfreagraíonn an dearadh AE don sainmhíniú faoi Airteagal 3(a), pointe (1); (b)mura gcomhlíonann an dearadh AE na ceanglais a leagtar síos in Airteagail 4 go 9; (c)de bhua chinneadh ón gcúirt nó údarás inniúil, níl an sealbhóir cirt i dteideal an dearaidh AE faoi Airteagal 14; (d)má tá an dearadh AE i gcoinbhleacht le dearadh roimhe seo a cuireadh ar fáil don phobal, agus atá cosanta ó dháta roimh an dáta a comhdaíodh an t‑iarratas, nó má tá tosaíocht á héileamh, ó dháta tosaíochta an dearaidh AE: (i) ag dearadh AE cláraithe nó iarratas ar dhearadh den sórt sin faoi réir a chláraithe, (ii) ag ceart cláraithe dearaidh Bhallstáit, nó ag iarratas ar cheart den sórt sin faoi réir a chláraithe, nó (iii) ag ceart dearaidh atá cláraithe faoi Acht na Ginéive de Chomhaontú na Háige i dtaca le Clárú Idirnáisiúnta Dearaí Tionscail 1999 (‘Acht na Ginéive’), a bhfuil éifeacht aige san Aontas, nó ag iarratas ar cheart den sórt sin faoi réir a chláraithe; (e)má úsáidtear comhartha sainiúil i ndearadh ina dhiaidh sin, agus má bhronntar le dlí an Aontais nó dlí an Bhallstáit lena rialaítear an comhartha sin an ceart úsáid den sórt sin a thoirmeasc ar shealbhóir cirt an chomhartha; (f)más úsáid gan údarú é an dearadh ar shaothar atá faoi chosaint ag dlí an chóipchirt i mBallstát; (g)más ionann an dearadh agus úsáid mhíchuí aon cheann de na míreanna a liostaítear in Airteagal 6ter de ‘Coinbhinsiún Pháras chun Maoin Tionscail a Chosaint’ (‘Coinbhinsiún Pháras’), nó aon cheann de na suaitheantais, feathail nó scéithíní seachas na cinn a chumhdaítear faoin Airteagal sin agus a bhfuil leas ar leith ag an bpobal i mBallstát iontu.

2. Féadfaidh na páirtithe seo a leanas an chúis lena neamhbhailiú dá bhforáiltear i mír 1, pointí (a) agus (b), a agairt: (a)aon duine nádúrtha nó dlítheanach; (b)aon ghrúpa nó comhlacht a cuireadh ar bun chun ionadaíocht a dhéanamh ar mhonaróirí, ar tháirgeoirí, ar sholáthraithe seirbhísí, ar thrádálaithe nó ar thomhaltóirí, má tá an inniúlacht ag an ngrúpa nó an comhlacht sin agra a dhéanamh agus a bheith inagartha faoina ainm féin nó faoi théarmaí an dlí lena rialaítear é. 3. Is é an duine atá i dteideal an dearaidh AE faoi Airteagal 14, agus an duine sin amháin, a fhéadfaidh an chúis lena neamhbhailiú dá bhforáiltear i mír 1, pointe (c) a agairt. 4. Ní fhéadfaidh ach na páirtithe seo a leanas, agus na páirtithe sin amháin, an chúis lena neamhbhailiú dá bhforáiltear i mír 1, pointí (d), (e) agus (f), a agairt: (a)an t‑iarratasóir ar nó an sealbhóir cirt roimhe sin; (b)na daoine atá i dteideal leas a bhaint as na cearta atá i gceist faoi reachtaíocht an Aontais nó faoi dhlí an Bhallstáit lena mbaineann; (c)ceadúnas atá ceadaithe ag dílseánach trádmhairc nó ag sealbhóir cirt dearaidh. 5. Ní fhéadfaidh ach an duine nó an t‑eintiteas lena mbaineann an úsáid mhíchuí, agus iad siúd amháin, an chúis lena neamhbhailiú dá bhforáiltear i mír 1, pointe (g), a agairt. 6. De mhaolú ar mhíreanna 4 agus 5, féadfaidh Ballstáit foráil a dhéanamh go bhféadfaidh an t‑údarás iomchuí sa Bhallstát i gceist na forais dá bhforáiltear i mír 1, pointí (d) agus (g) a agairt ar thionscnamh an Bhallstáit sin. 7. Ní fhéadfar dearadh AE a dhearbhú a bheith neamhbhailí i gcás inar thoiligh an t‑iarratasóir nó sealbhóir cheann amháin de na cearta dá dtagraítear i mír 1, pointí (d) go (g), go sainráite do chlárú an dearaidh AE sular cuireadh an t‑iarratas ar dhearbhú neamhbhailíochta nó an frithéileamh isteach. 8. I gcás ina ndearna iarratasóir nó sealbhóir ceann de na cearta dá dtagraítear i mír 1, pointí (d) go (g), iarratas roimhe seo ar dhearbhú go bhfuil dearadh AE neamhbhailí nó i gcás ina ndearna sé frithéileamh in imeachtaí um shárú, ní fhéadfaidh sé iarratas nua ar dhearbhú neamhbhailíochta a chur isteach ná frithéileamh a thaisceadh ar bhonn ceann eile de na cearta sin dá dtagraítear sna pointí sin, a d'fhéadfadh a agairt chun tacú lena chéad iarratas nó lena chéad fhrithéileamh.’; (19)in Airteagal 26, cuirtear an méid seo a leanas in ionad mhír 1: ‘1. Má dhearbhaítear dearadh AE a bheith neamhbhailí, measfar nach raibh na héifeachtaí a shonraítear sa Rialachán seo ag an dearadh AE sin ón tús.’; (20)cuirtear an ceannteideal seo a leanas isteach i ndiaidh Airteagal 26: ‘Roinn 6 Fógra maidir le clárú’ (21)cuirtear an tAirteagal 26a seo a leanas isteach i ndiaidh cheannteideal Roinn 6: ‘Airteagal 26a Siombail chlárúcháin

Féadfaidh sealbhóir an dearaidh AE chláraithe an pobal a chur ar an eolas go bhfuil an dearadh cláraithe tríd an litir D i gciorcal a léiriú ar an táirge ar a bhfuil an dearadh ionchorpraithe nó ar a gcuirtear é i bhfeidhm. Féadfaidh uimhir chlárúcháin an dearaidh a bheith in éineacht leis an bhfógra sin maidir le dearadh nó d’fhéadfadh sé a bheith hipearnasctha le hiontráil an dearaidh sa Chlár.’; (22)Cuirtear an méid seo a leanas in ionad Airteagal 28: ‘Airteagal 28 Aistriú an dearaidh AE chláraithe 1. Déanfar sannadh an dearaidh AE chláraithe i scríbhinn agus síneoidh na páirtithe sa chonradh é, ach amháin má dhéantar é mar thoradh ar bhreithiúnas. Beidh sannadh dearaidh AE nach gcomhlíonann na ceanglais a leagtar amach sa chéad fhomhír ar neamhní. 2. Arna iarraidh sin do cheann de na páirtithe, cuirfear aistriú dearaidh AE cláraithe isteach sa Chlár agus foilseofar é. 3. Beidh eolas a bhaineann le sainaithint an dearaidh AE chláraithe, an tsealbhóra nua agus, i gcás inarb infheidhme, ionadaí an tsealbhóra nua, san áireamh in iarraidh ar chlárú aistrithe sa Chlár. Beidh doiciméid lena mbunaítear an t‑aistriú go cuí i gcomhréir le mír 1 mar chuid de freisin. 4. I gcás nach gcomhlíontar na coinníollacha maidir le clárú aistrithe, mar a leagtar síos i mír 1, nó sna gníomhartha cur chun feidhme dá dtagraítear in Airteagal 28a, cuirfidh an Oifig na heasnaimh in iúl don iarratasóir. Mura ndéantar na heasnaimh a leigheas laistigh den teorainn ama a shonraigh an Oifig, diúltóidh an Oifig don iarratas chun an t‑aistriú a chlárú. 5. Féadfar aon iarratas amháin ar chlárú aistrithe a chur isteach i dtaca le dhá dhearadh AE cláraithe nó níos mó, ar choinníoll go bhfuil an sealbhóir cláraithe agus an comharba i dteideal mar an gcéanna le haghaidh gach dearaidh AE chláraithe. 6. Mura bhfuil an t‑aistriú curtha isteach sa Chlár, ní fhéadfaidh an comharba i dteideal na cearta a eascraíonn as clárú an dearaidh AE chláraithe a agairt. 7. I gcás ina bhfuil teorainneacha ama le comhlíonadh i leith na hOifige, féadfaidh an comharba i dteideal na ráitis chomhfhreagracha a dhéanamh don Oifig tar éis don Oifig an iarraidh ar chlárú an aistrithe a fháil. 8. Gach doiciméad lena n‑éilítear fógra a thabhairt do shealbhóir an dearaidh AE i gcomhréir le hAirteagal 66, díreofar iad ar an duine atá cláraithe mar shealbhóir sa Chlár.’; (23)cuirtear an tAirteagal 28a seo a leanas isteach: ‘Airteagal 28a Bronnadh cumhachtaí cur chun feidhme maidir le haistriú Glacfaidh an Coimisiún gníomhartha cur chun feidhme lena sonrófar na nithe seo a leanas: (a)na mionsonraí atá le bheith san iarraidh ar chlárú aistrithe dá dtagraítear in Airteagal 28(3); (b)an cineál doiciméadachta is gá chun aistriú dá dtagraítear in Airteagal 28(3) a bhunú, agus aird á tabhairt ar na comhaontuithe arna dtabhairt ag an sealbhóir cláraithe agus an comharba i dteideal. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 109(2).’;

(24)Cuirtear an méid seo a leanas in ionad Airteagail 31 go 34: ‘Airteagal 31 Imeachtaí dócmhainneachta 1. Ní fhéadfaidh dearadh AE a bheith bainteach le himeachtaí dócmhainneachta nach imeachtaí iad a osclaítear sa Bhallstát a bhfuil lárionad príomhleasa ag an bhféichiúnaí laistigh de chríoch an Bhallstáit sin. 2. Maidir le gnóthais árachais mar a shainmhínítear in Airteagal 13, pointe (1), de Treoir 2009/138/CE ó Pharlaimint na hEorpa agus ón gComhairle* agus institiúidí creidmheasa mar a shainmhínítear in Airteagal 4(1) de Rialachán (AE) Uimh. 575/2013 ó Pharlaimint na hEorpa agus ón gComhairle**, is é an Ballstát inar údaraíodh an gnóthas nó an institiúid a bheidh mar an lárionad príomhleasa dá dtagraítear i mír 1. 3. I gcás chomhsheilbh dearaidh AE, beidh feidhm ag mír 1 maidir le sciar an chomhshealbhóra. 4. I gcás ina bhfuil baint ag dearadh AE le himeachtaí dócmhainneachta, arna iarraidh sin don údarás inniúil náisiúnta, déanfar iontráil faoin méid sin sa Chlár agus foilseofar é. Airteagal 32 Ceadúnú 1. Féadfar dearadh AE a cheadúnú maidir leis an Aontas ina iomláine nó cuid de. Féadfaidh ceadúnas a bheith eisiach nó neamheisiach. 2. Féadfaidh an sealbhóir na cearta a thugtar faoin dearadh AE sin a agairt i gcoinne ceadúnaí a sháraíonn aon fhoráil sa chonradh ceadúnaithe i ndáil leis an méid seo a leanas: (a)fad an cheadúnais; (b)an fhoirm ina bhféadfar an dearadh a úsáid; (c)raon na n‑earraí ar tugadh an ceadúnas ina leith; (d)cáilíocht na dtáirgí a mhonaraíonn an ceadúnaí faoin gceadúnas. 3. Mura luaitear a mhalairt sa chonradh ceadúnaithe, ní fhéadfaidh an ceadúnaí imeachtaí maidir le sárú ar dhearadh AE a thionscnamh ach amháin má thoilíonn a shealbhóir don mhéid sin. Féadfaidh sealbhóir ceadúnais eisiach na himeachtaí sin a thionscnamh, áfach, más rud é nár thionscain sealbhóir an dearaidh AE imeachtaí um shárú, tar éis dó fógra foirmiúil a fháil, laistigh de thréimhse iomchuí. 4. Beidh ceadúnaí i dteideal, chun cúiteamh a fháil as damáiste a fulaingíodh, idirghabháil a dhéanamh in imeachtaí um shárú arna dtionscnamh ag sealbhóir an dearaidh AE. Airteagal 32a Nós imeachta maidir le ceadúnais agus cearta eile a chur isteach sa Chlár 1. Beidh feidhm mutatis mutandis ag Airteagal 28(2) agus (3), ag na rialacha arna nglacadh de bhun Airteagal 28a, agus Airteagal 28(6) maidir le ceart in rem a chlárú nó ceart in rem a aistriú dá dtagraítear in Airteagal 29, le tobhach forghníomhaithe dá dtagraítear in Airteagal 30, le bheith bainteach le himeachtaí dócmhainneachta dá dtagraítear in Airteagal 31, agus le ceadúnas a chlárú nó ceadúnas a aistriú dá dtagraítear in Airteagal 32. Ní bheidh feidhm ag an gceanglas a bhaineann le fianaise dhoiciméadach a leagtar amach in Airteagal 28(3), áfach, i gcás ina ndéanann sealbhóir an dearaidh AE an iarraidh.

2. Measfar nach mbeidh an t‑iarratas ar chlárú na gceart dá dtagraítear i mír 1, más infheidhme, curtha i gcomhad go dtí go n‑íocfar an táille is gá. 3. Féadfar iarraidh ar cheadúnas a thaifeadadh sa Chlár mar cheann amháin nó níos mó de na nithe seo a leanas a bheith san iarratas ar cheadúnas a chlárú: (a)ceadúnas eisiach; (b)focheadúnas i gcás ina ndéanann ceadúnaí an ceadúnas a dheonú, ar ceadúnaí é nó í a bhfuil a cheadúnas nó a ceadúnas taifeadta sa Chlár; (c)ceadúnas atá teoranta do raon sonrach táirgí; (d)ceadúnas atá teoranta do chuid den Aontas; (e)ceadúnas sealadach. I gcás ina ndéantar iarraidh chun an ceadúnas a thaifeadadh mar cheadúnas dá dtagraítear sa chéad fhomhír, pointe (c), (d), nó (e), sonrófar leis an iarratas ar chlárú an raon sonrach táirge, an chuid sin den Aontas nó an tréimhse a bhfuil an ceadúnas bronnta ina leith. 4. I gcás nach gcomhlíontar na coinníollacha le haghaidh clárú ceadúnas agus cearta eile a leagtar amach sa Rialachán seo, cuirfidh an Oifig an t‑easnamh in iúl don iarratasóir. Mura ndéantar an t‑easnamh a leigheas laistigh den teorainn ama a shonróidh an Oifig, diúltóidh an Oifig don iarratas ar chlárú. Airteagal 33 Éifeachtaí i leith tríú páirtithe 1. Gníomhaíochtaí dlíthiúla dá dtagraítear in Airteagail 28, 29 agus 32 a bhaineann le dearadh AE, ní bheidh feidhm acu maidir le tríú páirtithe sna Ballstáit uile go dtí go gcuirfear iad isteach sa Chlár. Mar sin féin, tríú páirtithe a bhfuil cearta sa dearadh AE cláraithe faighte acu tar éis dháta gníomhaíocht den sórt sin ach a raibh eolas acu faoin ngníomhaíocht ar an dáta a fuarthas na cearta, beidh éifeacht ag an ngníomhaíochtaí sin i leith na tríú páirtithe sin. 2. Ní bheidh feidhm ag mír 1 maidir le duine a fhaigheann an dearadh AE cláraithe nó ceart a bhaineann leis an dearadh AE cláraithe trí bhíthin aistrithe ar iomlán an ghnóthais nó trí bhíthin aon chomharbais uilíoch eile. 3. Beidh éifeachtaí na ngníomhaíochtaí dlíthiúla dá dtagraítear in Airteagal 30 i leith tríú páirtithe á rialú ag dlí an Bhallstáit arna chinneadh i gcomhréir le hAirteagal 27. 4. Beidh éifeachtaí imeachtaí féimheachta nó imeachtaí cosúla i leith tríú páirtithe á rialú faoi dhlí an Bhallstáit ina ndéantar imeachtaí den sórt sin a thionscnamh ar dtús de réir bhrí an dlí náisiúnta nó na gcoinbhinsiún is infheidhme sa réimse sin. Airteagal 33a Nós imeachta maidir le clárúcháin ceadúnas a chur ar ceal nó a mhodhnú agus cearta eile 1. Déanfar clárú arna chur i bhfeidhm faoi Airteagal 32a(1) a chur ar ceal nó a mhodhnú arna iarraidh sin do cheann amháin de na páirtithe lena mbaineann. 2. Beidh cláruimhir an dearaidh AE chláraithe lena mbaineann, nó i gcás cláraithe iolraigh, uimhir gach dearaidh, agus sonraí an chirt a n‑iarrtar cealú nó modhnú ina leith san iarratas. 3. In éineacht leis an iarratas, beidh doiciméid a léiríonn nach bhfuil an ceart cláraithe ann a thuilleadh nó go dtoilíonn an ceadúnaí nó an sealbhóir cirt eile leis an gclárú a chealú nó a mhodhnú.

4. I gcás nach gcomhlíontar na ceanglais maidir le clárú a chealú nó a mhodhnú, cuirfidh an Oifig na heasnaimh in iúl don iarratasóir. Mura ndéantar na heasnaimh a leigheas laistigh de theorainn ama a shonróidh an Oifig, diúltóidh an Oifig don iarratas chun an clárú a chealú nó a mhodhnú. Airteagal 34 An t‑iarratas ar dhearadh AE cláraithe mar réad maoine Beidh feidhm ag Airteagal 27 go hAirteagal 33a maidir le hiarratais ar dhearaí AE cláraithe. I gcás ina bhfuil éifeacht ceann de na forálacha sin coinníollach ar iontráil sa Chlár, déanfar an fhoirmiúlacht sin tráth a iontráiltear an dearadh AE cláraithe sa Chlár.’; * Treoir 2009/138/CE ó Pharlaimint na hEorpa agus ón gComhairle an 25 Samhain 2009 maidir le dul i mbun ghnó an Árachais agus an Athárachais agus leanúint den ghnó sin (Sócmhainneacht II) (IO L 335, 17.12.2009, lch. 1). ** Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus lena leasaítear Rialachán (AE) Uimh. 648/2012 (IO L 176, 27.6.2013, lch. 1). (25)Cuirtear an méid seo a leanas in ionad Airteagal 35: ‘Airteagal 35 Iarratais a chomhdú 1. Déanfar iarratas ar dhearadh AE cláraithe a chomhdú ag an Oifig. 2. Déanfaidh an Oifig fáltas a eisiúint don iarratasóir gan mhoill ina n‑áireofar, ar a laghad, uimhir an chomhaid, ionadaíocht, tuairisc nó aitheantas eile an dearaidh, cineál agus líon na ndoiciméad agus an dáta a bhfuarthas iad. I gcás iarratais iolracha, sonróidh an fáltas arna eisiúint ag an Oifig an chéad dearadh agus líon na ndearaí a chomhdófar.’; (26)Leasaítear Airteagal 36 mar a leanas: (a)cuirtear an méid seo a leanas in ionad mhíreanna 1 go 4: ‘1. Is éard a bheidh in iarratas ar dhearadh AE cláraithe: (a)iarraidh ar chlárú; (b)faisnéis lena sainaithnítear an t‑iarratasóir; (c)léiriú den dearadh atá oiriúnach lena hatáirgeadh, lena gceadaítear do shonraí uile an ábhair a bhfuil cosaint á lorg ina leith a bheith idirdhealaithe go soiléir agus lena gceadaítear foilseacháin. 2. Beidh tásc na dtáirgí a bhfuil sé beartaithe an dearadh a ionchorprú iontu nó a chur i bhfeidhm orthu san iarratas freisin. 3. Sa bhreis air sin, féadfar na rudaí seo a leanas a bheith san iarratas:

(a)tuairisc ina mhínítear an léiriú; (b)iarraidh ar dháta foilsithe an chláraithe a chur siar i gcomhréir le hAirteagal 50; (c)faisnéis lena sainaithnítear an t‑ionadaí má rinne an t‑iarratasóir ceann a cheapadh; (d)aicmiú na dtáirgí a bheartaítear an dearadh a ionchorprú iontu nó a bheartaítear é a chur i bhfeidhm orthu de réir aicme agus fo‑aicme Chomhaontú Locarno lena mBunaítear Aicmiú Idirnáisiúnta le haghaidh Dearaí Tionsclaíocha (‘Aicmiú Locarno’), arna leasú agus i bhfeidhm ar dháta chomhdú an dearaidh; (e)lua ón dearthóir nó ón bhfoireann dearthóirí nó ráiteas faoi fhreagracht an iarratasóra go bhfuil an ceart a bheith luaite tarscaoilte ag an dearthóir nó ag an bhfoireann dearthóirí. 4. Beidh an t‑iarratas faoi réir an táille iarratais a íoc. I gcás ina gcomhdaítear iarraidh ar iarchur faoi mhír 3, pointe (b), beidh sí faoi réir táille breise chun an foilsiú a chur siar.’; (b)cuirtear an méid seo a leanas in ionad mhír 5: ‘5. Anuas ar na ceanglais dá dtagraítear i míreanna 1 go 4, comhlíonfaidh iarratas ar dhearadh AE na ceanglais fhoirmiúla a leagtar síos sa Rialachán seo agus sna gníomhartha cur chun feidhme arna nglacadh dá bhun. A mhéid a bhaineann na ceanglais sin leis an léiriú dearaidh agus an modh chun é sin a dhéanamh dá dtagraítear i mír 1, pointe (c), cinnfidh an Stiúrthóir Feidhmiúcháin an bealach chun bealaí éagsúla a uimhriú i gcás léirithe trí radhairc shocra, na formáidí agus méid an chomhaid leictreonaigh chomh maith le haon sonraíocht theicniúil ábhartha eile. Má dhéantar foráil sna ceanglais sin maidir le sainaithint ábhair nach bhfuil aon chosaint á lorg ina leith trí bhíthin cineálacha ábhartha séanta físiúla nó chun cineálacha radharc sonrach a chomhdú, féadfaidh an Stiúrthóir Feidhmiúcháin cineálacha breise séanta físiúla agus cineálacha sonracha radharc a shocrú.’; (27)cuirtear an tAirteagal 36a seo a leanas isteach: ‘Airteagal 36a Bronnadh cumhachtaí cur chun feidhme maidir leis an iarratas Glacfaidh an Coimisiún gníomhartha cur chun feidhme lena sonrófar na mionsonraí atá le bheith san iarratas ar dhearadh AE cláraithe. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 109(2).’; (28)Leasaítear Airteagal 37 mar a leanas: (a)cuirtear an méid a leanas in ionad mhíreanna 1 agus 2: 1. Féadfar uasmhéid de 50 dearadh a bheith in éineacht a chéile in aon iarratas iolrach amháin ar dhearadh AE cláraithe. Uimhreoidh an Oifig gach dearadh atá in iarratas iolrach i gcomhréir le córas a chinnfidh an Stiúrthóir Feidhmiúcháin. 2. Anuas ar na táillí dá dtagraítear in Airteagal 36(4), féadfaidh an t‑iarratas iolrach a bheith faoi réir táille iarratais a íoc i leith gach dearaidh breise atá san áireamh san iarratas iolrach, agus i gcás ina bhfuil iarraidh ar fhoilsiú a chur siar mar chuid den iarratas, beidh sé faoi réir táille iarchuir foilsithe i leith gach dearaidh atá san áireamh san iarratas iolrach ar a n‑iarrtar iarchur.’; (b)cuirtear an méid seo a leanas in ionad mhír 3: ‘3. Comhlíonfaidh an t‑iarratas iolrach na coinníollacha léirithe a leagtar síos sna gníomhartha cur chun feidhme a ghlactar de bhun Airteagal 37a.’; (c) cuirtear an méid seo a leanas in ionad mhír 4: ‘4. Féadfar gach ceann de na dearaí atá san áireamh san iarratas iolrach nó sa chlárú bunaithe ar iarratas den sórt sin a láimhseáil ar leithligh ó na dearaí eile. Féadfar dearadh den sórt sin a fhorfheidhmiú, a cheadúnú, a bheith faoi réir ceart in rem, tobhach forghníomhaithe nó imeachtaí dócmhainneachta, a thabhairt suas, a athnuachan nó a shannadh, a bheith faoi réir an dáta fhoilsithe a chur siar nó a dhearbhú neamhbhailí ar leithligh ó na cinn eile.’;

(29)cuirtear an tAirteagal 37a seo a leanas isteach: ‘Airteagal 37a Bronnadh cumhachtaí cur chun feidhme maidir le hiarratais iolracha Glacfaidh an Coimisiún gníomhartha cur chun feidhme lena sonrófar na mionsonraí atá le bheith san iarratas iolrach. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 109(2).’; (30)Cuirtear an méid seo a leanas isteach in ionad Airteagail 38 agus 39: ‘Airteagal 38 An dáta comhdaithe Is é an dáta a ndéanann an t‑iarratasóir na doiciméid ina bhfuil an fhaisnéis a shonraítear in Airteagal 36(1) a chomhdú leis an Oifig dáta comhdaithe iarratais ar dhearadh AE cláraithe, faoi réir íoc na dtáillí iarratais dá dtagraítear in Airteagal 36(4) agus Airteagal 37(2) a íoc laistigh de 1 mhí ó na doiciméid sin a chomhdú. Airteagal 39 Coibhéis idir comhdú an Aontais agus comhdú náisiúnta Sna Ballstáit, beidh iarratas ar dhearadh AE cláraithe a bhfuil dáta comhdaithe tugtha dó coibhéiseach le gnáthchomhdú náisiúnta, lena n‑áirítear an tosaíocht arna héileamh don iarratas ar dhearadh AE i gcás inarb iomchuí.’; (31)Cuirtear an méid seo a leanas in ionad Airteagal 40, Airteagal 41 agus Airteagal 42: ‘Airteagal 40 Aicmiú agus tásc an táirge 1. Táirgí a bheartaítear an dearadh a ionchorprú iontu nó a bheartaítear é a chur i bhfeidhm orthu, déanfar iad a aicmiú i gcomhréir le hAicmiú Locarno, arna leasú agus i bhfeidhm ar dháta chomhdú an dearaidh. 2. Déanfar cineál na dtáirgí a shainaithint go soiléir agus go beacht sa tásc táirge agus beifear in ann gach táirge a aicmiú in aon aicme agus aon fho‑aicme amháin de chuid Aicmithe Locarno, trí úsáid a bhaint as an mbunachar sonraí chomhchuibhithe de thásca táirgí a chuireann an Oifig ar fáil. Beidh an tásc táirge i gcomhréir leis an léiriú dearaidh. 3. Déanfar na táirgí a ghrúpáil de réir aicmí Aicmiú Locarno, le huimhir na haicme lena mbaineann an grúpa táirgí sin roimh gach grúpa agus cuirfear i láthair iad in ord na n‑aicmí agus na bhfo-aicmí faoin aicmiú sin. 4. Agus na tásca táirge nach bhfuil sa bhunachar sonraí dá dtagraítear i mír 2, nó nach bhfuil i gcomhréir le léiriú an dearaidh, á n‑úsáid, féadfaidh an Oifig tásca táirge ón mbunachar sonraí a mholadh. Féadfaidh an Oifig dul ar aghaidh leis an scrúdú bunaithe ar na tásca táirge molta i gcás nach bhfreagraíonn an t‑iarratasóir laistigh den teorainn ama a shonraíonn an Oifig. Airteagal 41 An ceart tosaíochta

1. Beidh ceart tosaíochta ag duine a bhfuil iarratas ar cheart dearaidh nó ar chuspa áisiúlachta comhdaithe go cuí aige i nó i ndáil le haon Stát ar páirtí é i gCoinbhinsiún Pháras nó sa Chomhaontú lena mbunaítear an Eagraíocht Dhomhanda Trádála, nó ag a chomharbaí i dteideal, chun iarratas ar dhearadh AE cláraithe a chomhdú i ndáil leis an dearadh nó cuspa áisiúlachta céanna, ar feadh tréimhse 6 mhí ón dáta ar comhdaíodh an chéad iarratas. 2. Gach comhdú faoi dhlí náisiúnta an Stáit ina ndearnadh é nó faoi chomhaontuithe déthaobhacha nó iltaobhacha atá leordhóthanach chun an dáta ar ar comhdaíodh an t‑iarratas a bhunú, beag beann ar an toradh atá ar an iarratas, aithneofar é mar chomhdú a dtagann ceart tosaíochta as. 3. Maidir le hiarratas ina dhiaidh sin ar dhearadh a bhí faoi réir céad-iarratais roimhe sin, agus a comhdaíodh sa Stát céanna, nó i ndáil leis, measfar é mar an chéad iarratas chun tosaíocht a chinneadh, ar choinníoll go bhfuil an t‑iarratas roimhe sin, ar dháta comhdaithe an iarratais ina dhiaidh sin, tarraingthe siar, tugtha suas nó diúltaithe, gan a bheith oscailte d’iniúchadh an phobail agus gan aon cheart a bheith ag teacht as, agus nach raibh ina bhonn le ceart tosaíochta a éileamh. Ní fhéadfaidh an t‑iarratas roimhe sin a bheith ina bhonn le ceart tosaíochta a éileamh ina dhiaidh sin. 4. Más rud é go ndearnadh an chéad chomhdú i Stát nach bhfuil ina pháirtí i gCoinbhinsiún Pháras ná sa Chomhaontú lena mbunaítear an Eagraíocht Trádála Domhanda, ní bheidh feidhm ag míreanna 1 go 3 ach amháin a mhéid a dheonaíonn an Stát sin, i gcomhréir le torthaí foilsithe, ar bhonn an chéad chomhdaithe a dhéantar ag an Oifig agus faoi réir coinníollacha ar comhionann iad leo sin a leagtar sa Rialachán seo, ceart tosaíochta a bhfuil an éifeacht chéanna aige. Iarrfaidh an Stiúrthóir Feidhmiúcháin ar an gCoimisiún, de réir mar is gá, féachaint ar a fhiosrú cé acu a thugann an Stát, dá dtagraítear sa chéad abairt, an chóireáil chómhalartach den sórt sin nó nach dtugann. Má chinneann an Coimisiún go dtugtar cóireáil chómhalartach, foilseoidh sé teachtaireacht chuige sin in Iris Oifigiúil an Aontais Eorpaigh. 5. Beidh feidhm ag an gceart tosaíochta dá dtagraítear i mír 4 ón dáta a fhoilseofar an teachtaireacht in Iris Oifigiúil an Aontais Eorpaigh lena gcinntear go dtugtar cóireáil chómhalartach, mura sonraítear sa teachtaireacht dáta níos luaithe óna mbeidh feidhm aige. Scoirfidh sé d'fheidhm aige ón dáta a fhoilseofar teachtaireacht ón gCoimisiún in Iris Oifigiúil an Aontais Eorpaigh ina luaitear nach dtugtar cóireáil chómhalartach a thuilleadh, mura sonraítear sa teachtaireacht dáta níos luaithe óna mbeidh feidhm aige. 6. Foilseofar teachtaireachtaí dá dtagraítear i míreanna 4 agus 5 in Iris Oifigiúil na hOifige freisin. Airteagal 42 Tosaíocht a éileamh 1. An t‑iarratasóir ar dhearadh AE cláraithe ar mian leis tairbhiú de thosaíocht ó iarratas roimhe sin, comhdóidh sé dearbhú tosaíochta in éineacht leis an iarratas nó laistigh de 2 mhí ón dáta comhdaithe. Beidh dáta agus tír an iarratais roimhe sin san áireamh i ndearbhú tosaíochta den sórt sin. Déanfar uimhir chomhaid an iarratais roimhe sin agus an doiciméadacht chun tacú le héileamh tosaíochta a chomhdú laistigh de 3 mhí ó dháta comhdaithe an dearbhaithe tosaíochta. 2. Féadfaidh an Stiúrthóir Feidhmiúcháin a chinneadh go bhféadfaidh níos lú a bheith sa doiciméadacht atá le soláthar ag an iarratasóir chun tacú leis an éileamh tosaíochta ná mar a cheanglaítear faoi na gníomhartha cur chun feidhme a ghlactar de bhun Airteagal 42a, ar choinníoll go bhfuil an fhaisnéis is gá ar fáil don Oifig ó fhoinsí eile.’; (32)cuirtear an tAirteagal 42a seo a leanas isteach: ‘Airteagal 42a Bronnadh cumhachtaí cur chun feidhme maidir le héileamh tosaíochta Glacfaidh an Coimisiún gníomhartha cur chun feidhme lena sonrófar an cineál doiciméadachta atá le comhdú chun tosaíocht iarratais roimhe sin a éileamh i gcomhréir le hAirteagal 42(1). Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 109(2).’; (33)Cuirtear an méid seo a leanas in ionad Airteagal 43: ‘Airteagal 43 Éifeacht an chirt tosaíochta Beidh d'éifeacht ag an gceart tosaíochta go ndéanfar an dáta tosaíochta a mheas mar dháta comhdaithe an iarratais ar dhearadh AE cláraithe chun críocha Airteagail 5, 6, 7 agus 22, Airteagal 25(1), pointí (d), (e) agus (f), agus Airteagal 50(1).’; (34)Cuirtear an méid seo a leanas in ionad Airteagal 44: ‘Airteagal 44

Tosaíocht taispeántais 1. Má nochtaigh iarratasóir ar dhearadh AE cláraithe táirgí ina bhfuil an dearadh ionchorpraithe, nó ar a bhfuil sé curtha i bhfeidhm, ag taispeántas idirnáisiúnta oifigiúil nó atá aitheanta go hoifigiúil a thagann faoi Choinbhinsiún 1928 maidir le Taispeántais Idirnáisiúnta a athbhreithníodh go deireanach an 30 Samhain 1972, féadfaidh an t‑iarratasóir, má comhdaíodh an t‑iarratas laistigh de thréimhse 6 mhí ó dháta an chéad nochta táirgí den sórt sin, ceart tosaíochta a éileamh ón dáta sin. 2. Comhdóidh iarratasóir ar mian leis tosaíocht a éileamh de bhun mhír 1 dearbhú tosaíochta in éineacht leis an iarratas nó laistigh de 2 mhí ó dháta an chomhdaithe. Comhdóidh an t‑iarratasóir, laistigh de 3 mhí ón dearbhú tosaíochta, fianaise gur nochtadh na táirgí ina bhfuil an dearadh ionchorpraithe nó, ar a cuireadh é i bhfeidhm, de réir bhrí mhír 1. 3. Ní dhéanfaidh tosaíocht taispeántais a dheonófar i mBallstát ná i dtríú tír tréimhse na tosaíochta a leagtar síos in Airteagal 41 a fhadú.’; (35)cuirtear an tAirteagal 44a seo a leanas isteach: ‘Airteagal 44a Bronnadh cumhachtaí cur chun feidhme Glacfaidh an Coimisiún gníomhartha cur chun feidhme lena sonrófar an cineál fianaise agus mionsonraí na fianaise sin atá le comhdú chun tosaíocht taispeántais a éileamh i gcomhréir le hAirteagal 44(2). Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 109(2).’; (36)cuirtear an méid seo a leanas in ionad Theideal V: ‘TEIDEAL V NÓS IMEACHTA CLÁRÚCHÁIN, ATHNUACHAN AGUS ATHRÚ’ (37)Leasaítear Airteagal 45 mar a leanas: (a)cuirtear an méid seo a leanas in ionad mhír 1: ‘1. Déanfaidh an Oifig scrúdú chun féachaint an gcomhlíonann an t‑iarratas ar dhearadh AE na ceanglais chun dáta comhdaithe a thabhairt a leagtar síos in Airteagal 38.’. (b)cuirtear an méid a leanas in ionad mhíreanna 2 agus 3: ‘2. Déanfaidh an Oifig scrúdú maidir leis an méid seo a leanas: (a)cé acu a chomhlíonann an t‑iarratas ar dhearadh AE na coinníollacha agus na ceanglais dá dtagraítear in Airteagal 36(5) agus, i gcás iarratais iolraigh, in Airteagal 37(3), nó nach gcomhlíonann; (b)i gcás inarb ábhartha, cé acu ar íocadh an táille bhreise chun foilsiú a chur siar de bhun Airteagal 36(4) laistigh den tréimhse shonraithe, nó nár íocadh; (c)i gcás inarb ábhartha, cé acu ar íocadh na táillí iarratais breise le haghaidh iarratais iolraigh de bhun Airteagal 37(2) laistigh den tréimhse shonraithe, nó nár íocadh. 3. I gcás nach gcomhlíonann an t‑iarratas ar dhearadh AE cláraithe na ceanglais dá dtagraítear i mír 1, iarrfaidh an Oifig ar an iarratasóir na heasnaimh nó an mhainneachtain íocaíochta a réiteach laistigh de 2 mhí ó fhógra na hiarrata sin .

4. Mura gcomhlíonann an t‑iarratasóir an iarraidh maidir leis na ceanglais dá dtagraítear i mír 1, ní láimhseálfar an t‑iarratas mar iarratas ar dhearadh AE cláraithe. Má chomhlíonann an t‑iarratasóir an iarraidh maidir leis na ceanglais sin, deonóidh an Oifig mar dháta comhdaithe an iarratais an dáta ar ar réitíodh na heasnaimh nó an mhainneachtain íocaíochta. 5. Mura gcomhlíonann an t‑iarratasóir an iarraidh maidir leis na ceanglais dá dtagraítear i mír 2, pointí (a) agus (b), diúltóidh an Oifig don iarratas. 6. Mura gcomhlíonann an t‑iarratasóir an iarraidh ó thaobh na gceanglas dá dtagraítear i mír 2, pointe (c) de, ní láimhseálfar leis an iarratas mar iarratas ar dhearadh AE cláraithe i ndáil leis na dearaí breise, mura bhfuil sé soiléir cé hiad na dearaí a bheartaítear a chumhdach leis an méid a íocadh. In éagmais aon chritéar eile lenar féidir na dearaí a beartaíodh a chumhdach a chinneadh, déanfaidh an Oifig na dearaí sin a láimhseáil san ord uimhreach inar cuireadh faoina bráid iad i gcomhréir leis na rialacha a glacadh de bhun Airteagal 37a. Ní láimhseálfar an t‑iarratas mar iarratas ar dhearadh AE cláraithe más ceann de na dearaí sin é nár íocadh na táillí iarratais breise ina leith nó nár íocadh go hiomlán iad. 7. Mura ndéantar na ceanglais a bhaineann le héileamh tosaíochta a chomhlíonadh caillfear an ceart tosaíochta don iarratas.’; (38)Scriostar Airteagal 46; (39)Cuirtear an méid seo a leanas in ionad Airteagal 47: ‘Airteagal 47 Foras don neamhchlárú 1. I gcás ina dtugann an Oifig faoi deara, agus an scrúdú á dhéanamh aici de bhun Airteagal 45, nach bhfreagraíonn an dearadh dá n‑iarrtar cosaint don sainmhíniú in Airteagal 3, pointe (1), nó go bhfuil an dearadh contrártha don bheartas poiblí nó maidir le prionsabail inghlactha na moráltachta, tabharfaidh sé fógra don iarratasóir faoin dearadh a bheith neamh‑inchláraithe agus sonrófar an foras don neamh‑inchláraitheacht. 2. San fhógra dá dtagraítear i mír 1, sonróidh an Oifig tréimhse a bhféadfaidh an t‑iarratasóir barúlacha a chur isteach lena linn, an t‑iarratas nó na barúlacha ar diúltaíodh dóibh a tharraingt siar nó léiriú leasaithe den dearaidh a chur isteach nach bhfuil éagsúil leis an léiriú a comhdaíodh ar dtús ach amháin ó thaobh sonraí neamhábhartha de. 3. I gcás ina mhainníonn an t‑iarratasóir an foras don neamh‑inchláraitheacht a shárú, diúltóidh an Oifig don iarratas. Mura mbaineann an foras sin ach le cuid de na dearaí atá in iarratas iolrach, ní dhiúltóidh an Oifig don iarratas ach a mhéid a bhaineann leis na dearaí sin.’; (40)cuirtear an tAirteagal 47a seo a leanas isteach: ‘Airteagal 47a Tarraingt siar agus leasú 1. Féadfaidh an t‑iarratasóir iarratas ar dhearadh AE a tharraingt